text:
Heri Simonsen 08.01.2017 (22:55)
Finski Venjarin: Uppiborið at Føroyar fara til HM
Størsti svensktmælti miðilin í Finnlandi, Hufvudsstadsbladet gjørdi samrøðu við finska U21 landsliðsvenjaran, Ken Sirenius aftaná tepra 28-29 tapið ímóti Føroyum í høllini á Hálsi í Havn fyrr í kvøld.
- Tað pínur. Hetta kenst ikki væl. Men soleiðis eigur tað at verða aftaná eitt tap, staðfestir Ken Sirenius.
Um føroyska U21 landsliðið sigur Ken Sirenius: - At tapa ímóti Føroyum, einum landi við umleið 50.000 íbúgvum ljóðar ikki smikrandi. Men U21 landsliðið hjá Føroyum er eitt sterkt lið, sum vísti, at teir hoyra heima í HM-endaspælinum í Algeria. Samstundis høvdu vit allar møguleikar at vinna dystin og eitt pláss í HM-endaspælinum. Men tá mest stóð á høvdu vit ikki teir kendu marginalarnir við okkum.
Ken Sirenius heldur, at tað vóru onkrar 50/50 støður, sum dómararnir dømdu ímóti finnum.
Á jaligu síðuni undirstrikar Ken Sirenius tó, at HM-undankappingin, sum hevur verið í Føroyum farnu dagarnar hevur verið góð og lærurík fyri bæði venjaratoymið, og fyri finsku leikararnar. Ken Sirenius er vísur í, at summir av teimum finsku leikarunum fara at gerast partur av finska A-landsliðnum innan stutta tíð.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Í hálvt hundrað ár hevur Skála Ítróttarfelag virkað fyri, at fótbóltur á vestara armi á Skálafjørðinum er undir skipaðum viðurskiftum. Aðalendamálið hjá felagnum er, at skapa eitt ítróttarfelag við góðum umstøðum og venjingum á høgum støðið. Felagið hevur eisini stóran týdning fyri trivnað og menning í nærumhvørvinum. Tað skapar samanhald og ábyrgdarkenslu. Harumframt er fótbólturin eisini grundarlagið fyri mangt samrøðuevni - bæði í fríðtíðini, men eisini á skúlum og á arbeiðsplássum.
Skála Ítróttarfelag hevur umleið 350 íðkandi limir, og 30 venjarar eru knýttir at teimum ymisku liðunum. Eisini hevur felagið 250 hvílandi limir.
Virksemið hjá felaginum verður í stóran mun rikið sjálvboðið, og tilsamans vera fleiri ársverk brúkt uppá at liva upp til aðalendamálið hjá felaginum.

robotstxt: allowed

filter: keep


text:
Hóasdagin fór heimskendi svimjarin Rüta Meilutyé, sum hevur vant í Páls Høll, aftur av landinum. Dennis Holm ynskti henni góða eyðnu til HM.
Í tíðindaskrivi frá Vágs kommunu stendur, at borgarstjórin í Vágs kommunu heilsaði upp á Rūta Meilutyté hósdagin, eftir at hon hevur havt venjingarlegu í Vági. Rūta Meilutyté er heimskendur svimjari, sum hevur heimsmet í 50- og 100 m. bringu og er Ol-gullvinnari frá London.
Les eisini: Heimskendur svimjari á venjingarlegu í Páls Høll
Vágs kommuna veit eisini at siga, at Rūta Meilutyté var glað um umstøðurnar og ovfarin av, hvussu hjálpsom og vinarlig øll vóru.
Dennis Holm segði henni og venjaranum, at hon hevur fingið ein stóran fjeppraskara í Vági, og at tey heilt víst fara at fylgja henni í HM. At enda gav borgarstjórin henni bókina “Vágur í myndum” sum minni um tíðina í Vági, og hann segði teimum eisini frá, at tey altíð vóru vælkomin aftur.
Les meira her


text:
Pál Joensen varð í gjár nr 5 í superfinaluni í 400 metra frísvimjing á North Sea Swim Meet 2016, við tíðini 3:51.92 aftanfyri týska Florian Wellbrock á 3:49.02, italska Alex di Giorgio á 3:49.46, norska Erik Årsland Gidskehaug á 3:49.82 og rumenska Alexandru Artimon á 3:50.10. Hetta aftaná um morgunin at hava vunnið silvur í kappingini fyri árgang 1997 og eldri, við tíðini 3:52.97.
‘Superfinalur’ er nakað serligt og áhugavert sum tey brúka á hesi stevnu, har svimjararnir fyrst kappast um heiðursmerki í aldursbólkum um morgunin, og síðani teir skjótastu óansæð aldursbólk í superfinalum um virðislønir eisini um kvøldið.
Pál royndi seg eisini í 200 metra bringusvimjing, har hann við tíðini 2:16.95 varð nr 4 í 200 bringu fyri árgang 1997 og eldri, og síðani við tíðini 2:19.93 nr 5 í ‘superfinaluni’.
Úrslitini kunnu síggjast her á medley.no


text:
Færru av teimum ungu flyta nú av landinum, og fleiri flyta til landið. Hetta eru gleðiligastu tíðindini, nú Hagstova Føroya aftur hevur gjørt upp fólkatalið í Føroyum.
Tølini vísa, at fólkavøksturin í Føroyum er tann størsti í 14 ár. Fólkatalið var 49.331 tann 1. apríl í ár og er vaksið við 591 fólkum síðani 1. apríl í fjør. Tað svarar til 1,2%, ið er stórur fólkavøkstur í einum 12-mánaðarskeiði.
Fráflytingin minkar
Í 2012 minkaði fólkatalið við 142 – nú er tað vaksið við 591.
Fólkavøksturin kemur fyrst og fremst av, at fleiri nú flyta til Føroya enn fara úr Føroyum. Hetta er ein vend í gongdini, tí serliga er tað nógv umrødda fráflytingin, sum minkar.
Nettotilflytingin er 366, ið er munurin millum tilflyting og fráflyting. Burðaravlopið er 225, ið er munurin millum fødd og deyð, men hetta er lítið vaksið. Og tað er tí serliga munurin millum fráflyting og tilflyting, sum gongur rætta vegin.
Tey yngru vaksa í tali
Higartil hevur afturvendandi niðurlagið verið, at aldursbólkurin fyri tey upp til 40 ár minkar, meðan tey yvir 40 ár gerast fleiri í tali. Hetta hevur verið gongdin seinastu trý áratíggjuni. Men nú sigur Hagstovan, at eisini tey yngri enn 40 ár gerast fleiri í Føroyum, sum gongdin er.
Nú er talið av tí yngra partinum av fólkinum aftur farið at vaksa, við tað at færri av teimum ungu flyta úr Føroyum og fleiri flyta til Føroya. Síðan tann 1. januar 2014 er tann yngri parturin av fólkinum vaksin við 512 fólkum. Eldri parturin av fólkinum veksur tó framvegis meira, har eru vorðin 666 fólk fleiri.
Vekir vón
Nú byrja tey yngri enn 40 næstan at vaksa eins nógv og tey eldri. Hetta er avgjørt tað mest positiva við gongdini, sigur Hans Pauli Strøm, sosiologur á Hagstovu Føroya við Kringvarpið.
Tað, at tað eru fleiri yngri kvinnur í burðardyggum aldri, merkir eisini, at barnatalið aftur kann fara at vaksa.
- Tá ið vit nú síggja, at talið á ungum kvinnum er vaksandi, so vekir tað eina vón um, at eisini barnatalið í Føroyum tey næstu árini eisini fer at vaksa, og tað er ein ógvuliga stór broyting í mun til tað, vit hava sæð í nógv harrans ár, sigur Hans Pauli Strøm.


text:
Hey hey :D
So er skúlaárið byrjað. Stuttligt var at hitta tykkum og børn tykkara, og eg gleði meg til komandi árið.
Eitt av tiltøkunum hetta árið verður dagliga lesiløtan - frílesing heima. Sum nevnt fyrsta skúladag teirra, so er venjing sera týdningarmikil fyri at gerast ein góður "leikari".
Ikki forvænti eg, at tey duga at lesa tekst, men í fyrstuni er bara tað at sita og fordjúpa seg í myndunum í einari bók nokk. Vanin at seta seg stillan við einari bók er grundleggjandi og av tí sama av alstórum týdningi fyri lesingina frameftir. Tí seti eg inn við lesiløtuni frá fyrstu løtu.
Um so er, at torført er at fáa tey at sita heilar 10 min, so ikki troytta tey. Lat tey heldur sita í 5 min og njóta tað, enn at kroysta tey til 10 min ;)
Halda


text:
Mikudagin 24. januar verður aftur Open Stage/Open Mic í Reinsarínum. Av tí at Vetrarjazzur er hesa vikuna, verða serligir gestir hetta kvøldið Jazz fyri Petur Hanzz. Eftir teirra framførslu er pallurin opin, og møguleiki er hjá fólki, ið hava okkurt at framføra at gera tað.
Jazz fyri Petur Hanzz er eitt síðu projekt hjá alternativa rokk bólkinum “Vincent”. Tónleikurin kann lýsast sum Acid Jazz/Funk. Teir spæla nøkur egin løg og nøkur cover løg, har JFPH seta sín egna dám á.
Í bólkinum eru;
Oddur Joensen – Guitar
Sámal M. Johannesen – Bass
Eyðun R. Nolsøe – Guitar
Fríði Bjarkhamar – Trummur
Tiltakið er fyri øll tey, ið vilja sleppa at frambera fyri øðrum. Hetta er fyri eitt nú sangskrivarar, yrkjarar, søgu sigarar og skemtarar til at framføra egið tilfar, nýtt eins væl og gamalt. Tiltakið er ætlað at vera ein kreativur verkstaður, har høvi er til at royna nýggj hugskot í einum umhvørvi saman við samhugaðum listafólki.
Skráin er hendan:
19:30: Tilmelding
20:00 – 20:30: Jazz fyri Petur Hanzz
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey, ið bara vilja lurta og hyggja.
Stuðlað tiltakinum hava Føroysk Tónaskøld og Okkara.


text:
Røða á ráðstevnu - Tøgnin er brotin!
1. oktober 2012
Setan av ráðstevnu í Tórshavn
Tað er nærum dagliga vit hoyra um søgur frá okkara grannalondum. Vit krimpa tær og munnu øll hugsa, nær hendur hetta í Føroyum og tá tað hendir, hvat gera vit so.
Kynsligur ágangur er ein stórur trupulleiki og skal á ongan hátt góðtakast. Tískil hevur Rigmor Napolionsdóttir Arge, umsett bøkurnar hjá Margethe Wiede Aasland “Sig frá”, “eg eri eg – mín eg ”, so vit føroyingar hava tilfar á egnum málið, til undirvísing, vegleiðing og kunning.
Eg taki undir við hugskotinum um, at tað í ár 2013 skal verða árið, har varpað verður ljós á kynsligan ágang.
RN
Aftur


text:
- Hvussu gerist eg ver-kundi?
- Kann eg brúka mítt gamla fartelefonnummar?
- Hvør kann gerast kundi hjá ver?
- Kann eg hava fleiri hald knýtt at sama gjaldkorti?
- Hvussu rindi eg sjálvvirkandi fyri mítt hald hvønn mánað?
- Hvussu skifti eg ver-hald?
- Hvat inniheldur mítt ver-hald?
- Hvat verður av óbrúktari nýtslu?
- Kann eg tosa, so nógv eg vil, út í eitt?
- Kann eg senda óavmarkað sms í øllum haldum?
- Hvussu sigi eg mítt ver-hald upp?
- Hvat er ein ver-konta?
- Hvussu seti eg pening á mína ver-kontu?
- Kann eg nýta data uttanlands?
- Hvussu leingi standa pengarnir á míni ver-kontu?
- Hvussu fái eg eyka data?
- Hvat geri eg, um eg havi mist atgongd til mína ver-síðu, t.d. gloymt loyniorð?
- Eg havi gloymt mína PIN/PUK kotu?
- Hvussu væl dekkar netið hjá ver?
- Hvussu seti eg telefonina upp til internet?
Mest lisið
80 19 90


text:
3. MARS 2014
LS-bland er kakao og Ísbland, sum verður blandað saman í lutfallinum 50:50. LS-bland er ein sonn kaloriubumba. Eitt lítið glas uppá 100 ml gevur 3,5 g protein og 505 kJ. LS-bland hevur verið vælumtókt millum sjúklingar - og sigast má, at hann smakkar ógvuliga væl afturvið einum kaffimunni ella sum ein lítil styrkjandi sopi við ísklumpum.
Framyvir verður tó neyðugt at broyta LS-bland, tí MBM hevur boðað frá, at framleiðslan av Ísbland steðgar. Í køkinum hava starvsfólk gjørt royndarsmakkingar, og avgjørt er, at Milkshake (frá MBM) fínt kann brúkast heldur enn Ísbland. Proteininnihaldið verður tað sama, men orkuinnihaldið fer nakað niður til 390 kJ fyri 100 ml.
/Poula Patursson, verkætlanarsamskipari


text:
Á skránni hetta kvøldið verða eitt nú arbeiðstrygd, felagstreytir og átøk at eggja fleiri ungum at gerast handverkari. Tiltakið verður skipað við tveimum stuttum uppleggum, har luttakarar fáa høvið at siga sína hugsan um tað arbeiðið, sum fer fram í felagnum. Á skránni annars verður netverkan og ábit við føroyskum viðskera.
Tiltakið er í Vinnuhúsinum kl 18.30 tann 28. oktober.Tiltakið er fyri limir í Havnar Handverksmeistarafelag. Tó er møguligt hjá nýggjum fyritøkum at gerast limur í felagnum hetta kvøldið.


text:
Vit skifta dagfesting á dagslinjuni, sum fer suður ígjøgnum
Kyrrahav
. Dagslinjan er við 180 stig, men í veruleikanum smýgur dagslinjan seg nakað kronglut ímillum ymsar oyggjabólkar, tí tað er óhóskandi um somu tíð at hava ymiskar dagfestingar í sama landi.
Tíðarsonurnar vórðu gjørdar út frá nulllongdarlinjuni. Hendan tíðarsonan eitur
Greenwich Mean Time, vanliga stytt GMT. Fyri at gera tað lættari at máta tíðina, er
jørðin býtt upp í 24 tíðarsonur. Sonurnar ganga norður og suður. Í hvørjari sonu er sama tíð galdandi. Tað hevur við sær, at vit í
Føroyum hava somu tíð sum til dømis Vesturafrika. Ein tími er vanliga millum sonurnar. Fert tú eystureftir til eina nýggja tíðarsonu, mást tú flyta klokkuna ein tíma fram. Fert tú harafturímóti vestureftir, mást tú flyta klokkuna ein tíma aftur. Hetta er so, tí at sólin rísur í eystri og setur í vestri, og tað hevur við sær, at dagurin byrjar eystanfyri. Tíðarsonurnar fylgja ikki heilt longdarlinjunum, tí tíðarsonurnar eru ofta lagaðar til landamørkini hjá einstøku londunum av praktiskum ávum. Tó hava stór lond fleiri tíðarsonur. Í
USA eru til dømis fýra tímar á muni millum eysturstrondina og vesturstrondina. Lítla landið
Nepal hevur valt eina tíð, sum er 15 minuttir frá indiskari tíð, fyri at vísa sjálvræði sítt mótvegis stóra landinum sunnanfyri.


text:
Nú tað stundar til jóla, og fólk stuna millum handlar at keypa hvør ørðum gávur, er ein gáva, ein bókagáva komin undan kavi. Hetta er fjúrtandi av slagnum. Talan er um Vencil.
Sagt verður, at jólini eru til páska, og tað kann Vencil prógva. Motivið á permuni, sum Tórbjørn Olsen hevur gjørt, er úr stutta leikinum eftir Ernest Hemingway, sum eitur “Í dag er fríggjadagur”. Leikurin er um tríggjar hermenn og ein vínseljara, sum eru á einum vertshúsi, eftir at hava krossfest Jesus. Hetta er lítið jólaligt, men mótsetningurin fær okkum at hugsa meir um jólini. Enn eina ferð er tað tey bæði ótrúligu og ótroyttiligu menniskjuni, Fríða Matras Brekku og Jan Andersen á Steinprenti, sum hava prentað permuna.
Í hesum Venclinum, sum er so bókmentaliga bulmikil, at hann neyvan passar undir nakað jólatræ, er nógv gott fólk úr Føroyum, sum hava skrivað. Við eru yrkingar eftir Jóanes Nielsen, Katrina Ottarsdóttir, Alexandur Kristiansen, Róa Patursson, Berg Rønna Moberg, Kim Simonsen og yrkingadebutanturin hetta nummarið eitur Símun Skorastein. Sólvør Patursson Niclasen hevur skrivað eina ritroynd um Havnina, Oddvør Johansen eina stuttsøu um svik og so debuterar Liv Maria Róadóttir Jæger á føroyskum við sjey stuttprosatekstum.
Av útlendskum tilfari er millum aðrar góðar tekstir tann ótrúliga fína krígssøgan, “Tað, teir bóru” eftir Tim O’Brien, yrkingar eftir Mark Wunderlich, William Carlos Williams og ein stuttsøga eftir Naja Marie Aidt.
Í annaðkvøld, mikukvøldið tann 18.12 13, klokkan 19:30, verður Vencil lagdur fram fyri almenninginum á Býarbókasavninum í Havn. Ikki bara Vencil verður lagdur fram. Eisini yrkingasøvnini 4D eftir Sissal Kampmann og Hvat hjálpir einum menniskja at vakna upp hesumegin hetta áratúsundið eftir Kim Simonsen.
AÓD/OMR


text:
Veðrið var annars fínt til góðan fótbólt, og endiliga kunnu vit so eisini fegnast um nýggju snotiligu stadionklokkuna í Gundadali.
Fyrri hálvleikur var sum heild linligur við nógvum smáspæli. ÍF spældi meira beinleiðis, ofta við longum sendingum fram til áleypararnar.
Ári Ellingsgaard royndi at bróta seg í gjøgnum yviri hjá Jógvan Róa. Endin er at hann dettur og fær sær eitt brotsspark. Tíbetur var dagsins maður, Teitur Gestsson, klárur og bjargaði veika brotssparkinum.
Lítla løtu seinni royndi Santos seg við góðum frísparki, men Jákup Mikkelsen bjargaði væl. Bogi R. Petersen bleiv rættilga leysur, men tíverri fyri hann megnaði hann ikki at umseta góða innleggi til mál, tí skallarin fór væl yvir.
Tá hálvur tími varð leiktur var eitt sindur at trunkaspæli eftir horna, men vit megnaðu ikki at senda bóltin í málið.
Í seinna hálvleiki helt gongdin fram. Vit sótu á tí mesta, men vit megnaðu ikki bróta okkum avgerandi í gjøgnum. Eftir at Gunnar hevði roynt seg við skallara eftir horna, settu gestirnir seg á dystin og spældu seg til nakrar góðar støður. Men heldur ikki teir megnaðu at skora.
Vit tóku yvir seinastu tjúgu minuttirnar av dystinum, men bólturin rullaði ikki rættan veg fyri okkara leikarar í dag.
Vit mugu bara staðfesta, at vit heldur ikki megnaðu at vinna í dag. Hini úrslitini háttaðu seg annars soleiðis, at eingin rættiliga hevur hálað inn á okkum.
Komandi vikuskiftið skulu vit vestur til Sørvágs har 07 Vestur tekur ímóti á Dungasandi. Tað torføru uppgávuna gleða vit okkum til, og mugu nú bara fegnast um, at vit hóast alt fingu annað stigið í dagsins dysti.
KOYR Á, HB!!!
HAGTØLINI
Effodeildin 13. Umfar: sunnudagin 16. juni 2013 kl. 15.00 í Gundadali
HB – ÍF 0-0
Liðið:Teitur M. Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen (Pál Mohr Joensen 86) - Símun Samuelsen, Fróði Benjaminsen (liðsk.) - Bárður Olsen, Christian R. Mouritsen (Kristin R. Mouritsen 77), Andrew av Fløtum
Óbrúktir eykaleikarar: Hans Jørgensen, Bartal Wardum og Magnus Egilsson
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Gunnar Haraldsen og Andrew av Fløtum
Reytt kort: -
Dagsins maður: Teitur M. Gestsson
Dómari: Lars Múller
Hjálpardómarar: Andreas Josephsen og Jan Gardar
4. Dómari: Pætur Albinus
Myndir: Rakul Hansen


text:
Meirilutin í Tórshavnar kommunu ætlar nú at selja burtur av bygningunum hjá Tórshavnar Kvøld- Ungdóms- og Listaskúla, so heili 5-600 av teimum 3.000 næmingunum verða settir út á gøtuna!
Fáar so stórar sólskinssøgur eru í føroyskum skúlaskapi sum Tórshavnar Kvøld- Ungdóms- og Listaskúli. Bara síðstu trý árini hevur skúlin á hvørjum ári sett met í næmingatali og er farin úr 2.500 upp í 3.000 næmimgar!
Í fleiri ár hevur Tórshavnar kommuna lagt seg eftir at geva skúlanum bestu umstøður, og kunnu vit fegnast um, at júst góðu umstøðurnar hava givið skúlanum lív, so bæði undirvísarar og næmingar hava trivist og fingið nógv av skafti.
Samstundis hevur kommunan verið við til at halda lív í aldargomlum handverki av ymsum slagi, umframt at geva borgarunum eitt dygdartilboð í frítíðini, ið hevur avgjørdan týdning fyri trivnaðin í høvuðsstaðarkommununi.
Onga haldgóða orsøk
Tí undrar tað sera nógv, at nýggi meirilutin í Tórshavnar kommunu av øllum alvi leggur eftir hesum góða skúla og roynir at forkoma honum. Tað er tað, kommunan í veruleikanum ger, nú ætlanin er at selja bygningarnar undan skúlanum – enntá uttan nakra haldgóða orsøk!
Í kvøld skal býráðið viðgera eitt uppskot um at selja burtur av bygningunum, Tórshavnar kommuna í síni tíð keypti til Tórshavnar Kvøld- Ungdóms- og Listaskúla, so skúlin fekk góðar umstøður og kundi savna umsiting og ein týðandi part av undirvísingini á einum og sama stað.
Tað, sum í veruleikanum hendir beint nú, er at forkvinnan í mentunarnevndini í býráðnum, Gunvør Balle, saman við meirilutanum í býráðnum miðvíst fer eftir at bróta niður kvøldskúlan, so 5-600 næmingar færri koma at vera í skúlanum.
Bróta bara niður
Hetta er í sjálvum sær eitt sera grovt átak, sum tíverri prógvar, at sitandi meiriluti í Tórshavnar býráð einki dugir at byggja upp, men bara at bróta niður!
Skúlin verður bara niðurtrumlaður, samstundis sum bæði skúlaleiðsla og grannar standa spyrjandi, tí tey kenna seg at tosa fyri deyvum oyrum, tá tey við skilagóðum grundgevingum royna at sannføra Balle & Co. um, at tað er óðamannaverk at selja ein og kanska fleiri bygningar burtur av ognunum í M.A. Winthersgøtu og J.H. Schrøtersgøtu.
Vónandi fær onkur í býráðsmeirilutanum vitið aftur, so hesin ørskapurin ikki verður gjøgnumførdur!


text:
Aksel Berg 31.03.2017 (08:21)
Hevur Rigmor Dam onga virðing fyri heimagangandi mammum?
Løgtingið er í gongd við at viðgera eitt uppskot hjá Fólkaflokkinum, ið gevur kommununum heimild til at geva ansingargjald til heimagangandi foreldur. Hetta gjaldið svarar til upphæddina, ið eitt pláss á einum dagstovni kostar – í miðal 70.000 kr um árið pr. barn.
Hetta er eitt gott uppskot, ið vit í Ung fyri Miðflokkin leingi hava tosað um. Ansingarpengarnir eiga at fylgja barninum – ikki dagstovnunum. Uppskotið gevur ein fíggjarligan stuðul til heimagangandi foreldur, ið hava valt at ansa eftir sínum børnum sjálvi, heldur enn at koyra tey í ein dagstovn. Hesi foreldur hava tí sera avmarkaðar arbeiðsmøguleikar og fáa tí onga inntøku, hóast tey veita eina tænastu til samfelagið og hjálpa kommununi við at tey sjálvi taka sær av einari peningaligari útreiðslu.
Tað er tí natúrligt, at hesi foreldur fáa sama fíggjarliga stuðul, sum ein vanligur dagstovnur fær. Men hetta vil landstýriskvinnan í mentamálum, Rigmor Dam, als ikki vera við. Um uppskotið hevur hon sagt:
“..endamálið við einum uppskoti sum hesum, at kvinnurnar skulu bumbast aftur til kjøtgrýturnar..”
og
”Tað hevur nevniliga verið endamálið nógvum borgarligum politikarum í nógv ár, helst mannligum politikarum, at kvinnurnar skulu heim at passa børn.”
Fyrst av øllum, so umfevnir uppskotið bæði foreldrini, um annar av teimum ynskir at verða heimagangandi. Tað er ringt at skilja hví Rigmor Dam ákærir uppskotið fyri at vera seksistiskt. Hvat við tí hópatali av kvinnum, ið longu eru heimagangandi og tískil onga inntøku fáa?
Uppaftur víðari sigur Rigmor:
“..fara kvinnurnar av arbeiðsmarknaðinum, fer vælferðarsamfelagið at ridla..”
Tað gert týðiligt, at Rigmor Dam heldur, at tað er ræðuligt, at kvinnur kunna finna uppá at verða heimagangandi. Hon tykist at vera bangin fyri, at fleiri kvinnur skula velja at vera heima hjá børnunum, sum um, hetta er neiligt. Hetta er kanska orsøkin til, at Rigmor er so hart ímóti at veita nakra hjálp til heimagangandi foreldur, soleiðis at tey hava betri møguleika at verða heima hjá børnunum.
Við hesum viðmerkingum vísur Rigmor Dam á nøkrum, ið eisini er eyðsýnt við tí ekstrema slagnum av feministisku rørsluni. Hon er so upptikin við at berjast fyri kvinnunum á arbeiðsmarknaðinum, at hon púrasta missur virðingina fyri teimum kvinnum, ið av egnum vilja velja at verða heimagangandi mammur.
Tað er ein góð menning, at kvinnur kunnu gerast ein størri partur av arbeiðsmarknaðinum á øllum rókum. Men tað er ein sera ring menning, at samfelagið byrjar at hyggja niður á kvinnum, ið frávelja arbeiðsmarknaðin (oftani bert í stutta tíð), fyri at uppala síni børn. Hesar mammur veita samfelagnum eina serstaka tænastu, ið ikki altíð kann fáast umvegis einum dagstovni. Tí skal samfelagið sjálvandi royna at stuðla hesum foreldrum við at veita teimum tann fíggjarliga stuðulin, ið tey annars høvdu brúkt uppá dagstovnarpláss, soleiðis at tað gerst meira møguligt at verða heimagangandi.
Tí tað er nevniliga bert jaligt, at mammur (ella pápar) velja at verða heimagangandi, um tey hava møguleika fyri hesum, og tað skal hvørki Rigmor Dam ella nakar annar siga teimum, at tey ikki skulu hava loyvi til.
Vinaliga
Aksel Flagstad Berg
Nevndarlimur
Ung fyri Miðflokkin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hertugadømið Finnland
Finnland var partur av Svenska Kongaríkinum, men hóast hetta hevur landið altíð havt serliga støðu t.d. við serstøkum dømandi og fyrisitandi løgdømi. Í 1581 fekk landið heiti sum svenskt stórhertugadømi.
Í finska krígnum, kríggj millum Svøríki og Russland frá februar 1808 til september 1809, varð Finnland hertikið av russum.
Serliga løgfrøðiliga støðan hjá Finnlandi hevði við sær, at tað ikki varð limað inn í Russiska Tsarveldið. Tsarurin, Aleksandur I, helt tað vera skilabetri at varðveita somu støðu, sum Finnland hevði havt í øldir undir svenskum yvirræði.
Finskur ríkisdagur varð fyri fyrstu ferð hildin í 1809. Úrslitið var ein sáttmáli millum tsarin og ríkisdagin um eitt samveldi. Finnland fekk egna stjórnarskipan og tsarurin gjørdist finskur konstitutionellur monarkur við heitinum stórhertugi.
Við skipanini boðaði tsarurin frá, at Finnland nú var tjóð millum tjóðir. Markið millum Finnland og Russland var eisini varðveitt.
Í 1917 fór ein kollvelting fram í Russlandi. Tsarsins vald varð latið einari serligari russiskari bráfeingisstjórn. Við hesum stóð Finnland eftir uttan nakran stórhertuga. Bráfeingisstjórnin metti seg hava tsarsins heimildir í Finnlandi. Finnar, sum óttaðust ruðuleikarnar í Russlandi, vildu heldur hava valdið flutt til ein heimligan stovn, helst ríkisdagin.
Fyrsta royndin miseydnaðist, tá bráfeingisstjórnin ikki vildi staðfesta sonevndu heimildarlógina frá 1917. Í staðin varð ríkisdagurin sendur til hús og nýtt val útskrivað.
Seinna royndin at slíta frá russum eydnaðist í mánaðunum november-desember 1917. Greiður meiriluti av ríkisdegnum gjørdi av, at ríkisdagurin fyribils skuldi hava tær heimildir, sum fyrr lógi hjá tsari og stórhertuga. Hetta var mett sum de facto loysing frá Russlandi og formlig frælsisyvirlýsing varð samtykt nakrar dagar seinni.
Nýggja russiska stjórnin, sosialistiska sovjet-stjórnin, valdi at viðurkenna finska fullveldið.
Í 1918 var borgarakríggj í Finnlandi. Og í 1919 bar til at fáa semju um eina lýðveldisskipan við forseta. Hertugadømið Finnland var nú søga.
Kelda[rætta | rætta wikitekst]
- Føroyskt Lógar Rit - Vol.4, No. 1 august 2004. S. 33


text:
Leikirnir eru settir
Special Olympics World Games eru settir í Athen á Panathenaikon leikvøllinum, sum er tann gamli olympiski leikvøllurin. Nógvir áskoðarir vóru til setanina, og ítróttafólkini gingu í skrúðgongu inn á leikvøllin, hetta var eitt stórt upplivilsi frætta vit frá okkara ítróttafólki í Athen.
Fyrireikarnir høvdu lagt eina fjølbroytta skrá fyri hátíðarløtuna, har vóru m.a. talur og tónleikainnsløg. Eitt av hæddurpuntktunum var, tá Stevie Wonder kom á pallin fyri at framføra nakrar sangir, og tá olympiska flaggið varð vundið á stong.
Punktum varð sett fyri ein stórsligna setan, tá ið olympiski eldurin varð borin inn á leikvøllin.
Myndir eru at síggja HER
Í dag hava fyrstu innleiðandi umførini verið í frælsum ítrótti og í svimjing. Júst og Tórður hava kappast á 200 m teininum í renning, og tað gekk væl hjá teimum báðum. Tórður setti persónligt met við tíðini 27,50 sek og Júst kom á mál við tíðini 27,83. Báðir koma víðari til finaluumfarið.
Svimjararnir hava eisini staðið seg væl, tey hava kappast í 100 m frísvimjing. Robert Poulsen kom á mál við tíðini 1.11.46, hetta er góð 5 sek betri enn hansara besta tíð. Eisini Eivindur Toftegaard og Súsanna Johannesen settu persónlig met á teininum við ávikavist 1 min og 21,45 sek og 1 min 48,79 sek. Og tey svumu seg eisini víðari í finalurnar.
Boccia-spælararnir hava eisini spælt í dag í liðkappingini. Dan Lamhauge landsliðsvenjari sigur at talan var um eina góða kapping, har spenningur var til síðsta kastið, og úrslitið gjørdist at føroyska liðið vann. Tey skulu spæla aftur í morgin.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Í døgunum 7.-10. september verður fyrsti minniluta filmfestivalur hildin í Føroyum. Perlan í Tórsgøtu verður karmur um 32 filmsýningar hesar fýra dagarnar. Allir filmarnir taka støði í at viðgera minnilutaviðurskifti.
Samskipari og stigtakari er unga havnakvinna Nadia Abraham, ið gjøgnum sín uppvøkstur í Føroyum, brúkti nógvar løtur í biografinum. Sum queer, av blandaðari rasu og sjálvbjargin, var Nadia ongantíð umboðað í teimum filmum, ið hon, sum barn, sá í føroysku biografunum. Hon hevur tí sæð tørvin á eini meira fjølbroyttari heimsmynd í teimum filmum, ið verða vístir í Føroyum.
– Eg ynski at broyta hetta, og eg trúgvi veruliga, at biografurin er ein pallur, har tað letur seg gera. Við flóttafólkakreppuni er ræðslan fyri útlendingum versnað, og nú er høgravíðgongda rákið, fremmandahaturin og eisini homofobi farið at vinda upp á seg í vesturheiminum. Men við list kunnu vit koma hvørjum øðrum við og leggja okkum út í kjakið, sigur Nadia.
Skráin er sett saman við filmum – bæði kendum og minni kendum. Eitt nú verða stórfilmar, sum Tom of Finland, Girl Unbound, Kiki og The Handmaiden sýndir, men eisini hópin av stuttfilmum og meira eksklusivum filmum. Ein røð av útlendskum gestum luttaka, eitt nú leikstjórar, filmfreiðleiðarar og aktivistar, ið luttaka við framløgum og pallborðsorðaskifti.
Atongumerki og/ella festivalpass kunnu keypast á Reinsariid.fo og á fimff.fo ber til at lesa meira um festivalin.


text:
Eitt av mongu kendu ferðamálunum í Rom er Pantheon, sum hevði 7,4 milliónir vitjandi í fjør. Higartil hevur tað verið ókeypis at sleppa inn í Pantheon, men frá mai mánaði verður hetta broytt.
Tað boðaði italska menta- og ferðavinnumálaráðið frá í vikuni.
Frá í summar fer tað kosta tvær evrur – góðar 15 krónur – at sleppa inn í Pantheon, sum í dag virkar sum ein kirkja. Men um tú skalt inn í Pantheon at biðja, sleppur tú undan at gjalda.
Nýggja gjaldið er ein roynd at fáa størri fíggjarligan vinning burtur úr fornu italsku ferðamálunum. Partur av gjaldinum skal fara til viðlíkahald av Pantheon, ið varð bygt sum eitt tempul í umleið 27 f.Kr. til heiðurs fyri Augustus keisara.
Núverandi skapið á Pantheon og teir seks metrar tjúkku múrarnir stava frá tíðini hjá Hadrian keisara, ið kom til valdið í árinum 117. Í 609 gjørdist Pantheon ein kristin kirkja. Listamaðurin Rafael er jarðaður í Pantheon, sum eisini er á world heritage-listanum hjá UNESCO.
Kelda: Reuters


text:
Hetta er tíðin, tá ið vespurnar av álvara gerast ein plága.
Í Havnini eru vespurnar serliga niðri í býnum, og har nógvur vøkstur er. Tórshavnar kommuna sigur á sínari heimasíðu, at bara týsdagin í farnu viku vóru 14 fráboðanir um vespubýli í kommununi.
- Tað er púra vanligt, at einstakar vespur flúgva kring húsini og koma inn. Men hendir tað seg, at vespur støðugt eru inni í húsinum, ella nógvar vespur eru í nærumhvørvinum, kann roknast við, at vespubýli er tætt við.
Fólk, ið hava varnast vespubýli, kunnu boða frá á Snarskivuni, sum boðsendir vesputýnaranum. Treytin er tó, at eitt vespubýli – ella eitt stað, har vespur flúgva út og inn - kann ávísast.


text:
Marin Katrina Frýdal, Turið Horn og Sirið Stenberg, landsstýriskvinna, luttóku allar á ráðstevnu í Keypmannahavn síðsta vikuskiftið. Turið Horn sigur, at tiltakið gekk væl.
Í síðstu viku luttóku føroyingar á ráðstevnu á Ráðhúsplássinum í Keypmannahavn. Ráðstevnan bar heitið “Climate Change,” og umframt landstýriskvinnuna í orkumálum, Sirið Stenberg, luttóku Marin Katrina Frýdal og Turið Horn, býráðslimir fyri Tjóðveldi í Tórshavnar kommunu, á ráðstevnuni. Marin Katrina luttók sum nevndarlimur í SEV, ímeðan Turið Horn var á ráðstevnuni sum forkvinna í náttúru- og umhvørvisnevndini hjá Tórshavnar kommunu. Hákun Djurhuus úr SEV, Árni Olsen, marknaðarleiðari hjá Atlantic Airways og Gutti Winther luttóku eisini á ráðstevnuni.
Ráðstevnan var býtt í tveir partar, har fyrri parturin var fyri innbodnum, ímeðan seinni parturin var fyri almenninginum. Føroyar vóru eisini væl umboðaðar á skránni fyri tiltakið, tí Sirið Stenberg setti fyrra partin tiltakinum og Turið Horn hevði upplegg á báðum pørtum av tiltakinum. Turið Horn sigur við Fjúrtanda, at tiltakið gekk sera væl.
– Haldi, eg fekk uml 30 min, tídin gekk vid kritiskum spurningum um okkara Grønu leið, sum politikkurin hjá kommununi eitur. Vit vístu í filminum á Boðanesheimið og orkuskipanina har, okkara ókeypis bussleið, okkara el-bilar og súkklur, og hvussu vit priotera og brúka hetta í gerandisdegnum, sigur Turið Horn í skrivligari viðmerking til Fjúrtanda.
Tað var fyri ávísum kritikki, at Tórshavnar kommuna hevði valt at brúka umleið 250 túsund krónur upp á ráðstevnuna, men býráðssamgongan vísti aftur, at ráðstevnan hevði kostað ov nógv. Stórur partur av tí peningi, sum varð brúkur til ráðstevnuna, varð brúkt upp á miðlatilfar um kommununa, sum allíkavæl skuldi gerast. Eitt nú var ein filmur gjørdur um umhvørvispolitikkin hjá kommununi, sum varð vístur á ráðstevnuni.
– Bæði filmurin og uppleggið hjá mær vórðu sera væl móttikin, og fleiri komu at tosa við meg um hetta. Eg valdi eitt slagorð fyri mítt upplegg, sum var ” be the change “. Hetta vísti seg at fanga fólk sera væl bæði á tiltakinum um dagin og til uppleggið um kvøldið, sigur Turið Horn, sum sigur, at ráðstevnan gekk sera væl.
– Fólk hildu, at vit vóra sera frammaliga og fingu íblástur frá okkum; “um tit kunnu, so eiga vit eisini at kunna”, hoyrdi eg fleiri siga, og tað er i sær sjálvum stórt,” sigur Turið Horn at enda.


text:
Valstøðini lata upp í Bretlandi klokkan 7 í morgin ári, og ongantíð áður hava so nógv víst einum vali áhuga.
46,5 milliónir bretar hava higartil skrásett seg sum veljarar til fólkaatkvøðuna um framtíðarstøðuna hjá Stóra Bretlandi í Evropasamveldinum. Hetta upplýsir bretska valnevndin – The Electoral Commission - á sínari heimasíðu.
Endaliga talið kann ikki upplýsast fyrr enn á sjálvum degnum, men innsavningar av upplýsingum frá 382 valøkjum vísir, at fyribilstalið á veljarum í Bretlandi og Gibraltar er heilt neyvt 46.499.537 veljarar.
Undanfarna metið var, tá ið 46.354.197 veljarar skrásettu seg undan valinum til bretska parlamentið í 2015. Í 2014 skrásettu 46.487.579 veljarar seg til valið til Evropatingið.
Veljararnir býta seg annars soleiðis: Ongland 38.956.824, Gibraltar 24.117, Norðurírland 1.260.955, Skotland 3.988.492 og Wales 2.270.743 - tilsamans 46.499.537 veljarar.
Bretar skulu taka støðu til spurningin: "Should the United Kingdom remain a member of the European Union or leave the European Union?"
Sambært bretsku valnevndini skulu bretar velja á 41.000 valstøðum um alt Stóra Bretland.


text:
Klokkan tvey leygarnáttina fór eitt farmaskip á land nakað sunnanfyri Oskarshamn í Svøríki – báðir yvirmeninir vóru fullir sambært svenskum myndugleikum. Merkið veittraði á skipinum, sum er skrásett í Føroyum.
Tað er svenska Aftonbladet og Vimmerby Tidning, sum skriva um føroyskt skrásetta skipið. Skiparin og stýrimaðurin eru russar, og vóru báðir ávirkaðir av rúsdrekka, tá løgreglan fór umborð á skipið klokkan 6.40, og fann teir báðar menninar á brúnni, har teir millum annað royndu at bakka skipið av aftur. Men tað er lættari sagt enn gjørt, tí skipið situr fast í trimum støðum.
Dýpdin er bara 90 sentimetrar, har skipið hevur rent seg fast, og skal sambært svensku bløðunum hava í minsta lagi fimm metrar. So tað er farið á land við rættiliga stórari ferð.
Manningin umborð er annars av Filipsoyggjum. 44.000 litrar av diesel eru í tangunum.


text:
Nordjobb er ein tænasta undir Norrønu Feløgunum, sum nú í yvir 30 ár hevur bjóða ungum norðurlendingum millum 18 og 28 ár spennandi feriustørv í øðrum Norðurlandi.
Á hvørjum sumri eru ungir norðbúgvar í Føroyum og átaka sær ymisk størv í longri og styttri tíðarskeið. Afturat pengunum, sum kunnu vinnast og upplivingunum av at arbeiða í einum øðrum landi, verður eisini skipað fyri sosialum tiltøkum fyri tey ungu, eins og bústaður eisini er tryggjaður.
Hóast fleiri hundrað norðurlendsk ung á hvørjum ári gera brúk av hesi tænastu, so hevur talið av føroyingum verið avmarkað. Helst tí, at føroyingar, ið lesa uttanlands, helst vilja heim í summarfrítíðini, og tí ikki hava møguleika at fáa eitt Nordjobb.
Í ár er heilt galið. Ongin føroyingur hevur meldað seg til enn, og tað halda fyrireikararnir vera serliga spell, og royna tí at gera vart við møguleikarnar í hesi skipanini. Samskipararnir av verkætlanini vísa á, at tey hava nógv størv, ið kundi verið áhugaverd og spennandi fyri ungar føroyingar, eitt nú við vakra Geirangerfjørðin í Noregi, innan ferðavinnuna í Álandi og finska skergarðinum og á flakavirkjum og bátum í Grønlandi, enntá eisini einum hotelli, ið verður rikið av føroyingi.
Nordjobb leitar eisini áhaldandi eftir arbeiðsplássum, ið eru áhugað í at taka ein norðurlending inn í styttri tíðarskeið um summarið og út á heystið. Arbeiðstakarar eins og arbeiðsgevarar finna fleiri upplýsingar á heimasíðuni hjá Nordjobb, www.nordjobb.org


text:
Søga 55: Ein lítil drongur tænir Gudi
ER hesin lítli drongurin ikki fittur? Hann eitur Sámuel. Maðurin ið heldur hondina á høvdinum á Sámueli er høvuðspresturin í Ísrael, Eli. Pápi Sámuel, Elkana, og mamma hansara, Hanna, eru tey bæði ið leiða hann til Eli.
Sámuel er ikki meir enn fýra ella fimm ára gamal. Nú skal hann búgva við tabernaklið hjá Jehova saman við Eli og hinum prestunum. Hví munnu Elkana og Hanna lata ein so lítlan drong sum Sámuel tæna við tabernaklið? Jú, nú skalt tú hoyra.
Nøkur fá ár frammanundan var Hanna ógvuliga kedd. Hon fekk einki barn, og hon vildi so fegin havt eitt. Ein dagin tá hon var og vitjaði tabernaklið, bað hon til Jehova: ’Á, Jehova, gloym ikki meg! Gevur tú mær ein son, lovi eg at tú skalt fáa hann, so hann kann tæna tær alt lívið.’
Jehova hoyrdi bønina sum Hanna bað, og nakrar mánaðir seinni átti hon Sámuel. Hon var so góð við tann lítla dreingin hjá sær, og longu meðan hann enn var pinkulítil fór hon at læra hann um Jehova. Hon segði við mannin hjá sær: ’So skjótt sum Sámuel verður so stórur, at eg ikki longur noyðist at hava hann á brósti, taki eg hann við til tabernaklið so hann kana tæna Jehova har.’
Tað er tað vit síggja Honnu og Elkana gera á bílætinum. Tey hava lært Sámuel so væl, at hann er glaður um at tæna Jehova her við tabernaklið. Á hvørjum ári koma Hanna og Elkana til hetta tjaldið at tilbiðja Gud, og at vitja sín lítla son. Og á hvørjum ári hevur Hanna seymað Sámueli ein nýggjan kappa við ongum ermum.
Árini ganga og Sámuel tænir framvegis við tabernaklið. Bæði Jehova og fólkið eru góð við hann. Men høvuðspresturin Eli eigur tveir synir, Hofni og Pinehas, og teir bera seg ikki at sum teir eiga. Teir gera tað ið er ónt, og teir lokka eisini onnur til ikki at akta Jehova. Eli átti at tikið prestatænastuna frá teimum, men tað ger hann ikki.
Hin ungi Sámuel letur ikki tað ónda ið fer fram við tabernaklið forða sær at tæna Jehova. Men av tí at so fá menniskju elska Jehova, er tað nú langt síðan Jehova hevur talað við nakran. Men hoyr nú hvat hendir tá Sámuel er blivin eitt sindur eldri:
Sámuel liggur og svevur í tabernaklinum. Knappliga vaknar hann. Hann hoyrir onkran rópa seg og svarar: ’Her eri eg.’ Hann fer á føtur, rennur til Eli og sigur: ’Her eri eg, tú rópti meg.’
Men Eli svarar: ’Nei, eg rópti ikki; far tú bert og legg teg aftur.’ Og Sámuel leggur seg aftur.
Tá verður aftur rópt: ’Sámuel!’ Sámuel fer upp og rennur til Eli. ’Her eri eg, tú rópti meg.’ Men aftur svarar Eli: ’Eg rópti teg ikki, sonur mín. Far tú bert og legg teg aftur.’ Og Sámuel fer aftur at leggja seg.
’Sámuel!’ ljóðar nú aftur triðju ferð. Sámuel rennur til Eli. ’Hesa ferðina mást tú hava rópt meg,’ sigur hann. Men nú veit Eli at tað má vera Jehova ið rópar. Hann sigur við Sámuel: ’Far og legg teg eina ferð aftrat, og rópar hann aftur, skalt tú siga: "Tala, Jehova, tænari tín hoyrir.“’
Jehova rópar aftur, og Sámuel sigur sum hann varð biðin. Jehova sigur tá fyri Sámueli at hann fer at straffa Eli og synirnar. Nakað seinni doyggja Hofni og Pinehas í bardaga móti filistarum, og tá Eli frættir tað, dettur hann aftur av stólinum hann situr í, brýtur hálsin og doyr. Tað Jehova segði gekk út.
Sámuel verður seinasti dómarin í Ísrael. Tá hann er vorðin gamal sigur fólkið við hann: ’Finn okkum ein kong, ið kann ráða yvir okkum.’ Tað vil Sámuel ikki, tí Jehova er kongur teirra. Men Jehova sigur at hann skal gera sum fólkið biður hann.
1 Sámuel 1:1-28; 2:11-36; 4:16-18; 8:4-9.


text:
Tað er netmiðilin Undercurrent News sum ber tíðindini um norsku íløguna í Íslandi. Samanlagt kunnu feløgini ala umleið 10.000 tons av laksi, men sambært Undercurrent News, hava tey loyvi at ala heili 50.000 tons í rundari vekt.
Netmiðilin veit eisini at siga, at ætlanin er, at Arnarlax skal skrásetast á norska keypsskálanum innan tey næstu tvey árini
Tað verður stjórin í Arnarlax, Kristian Matthiasson, sum skal standa á odda fyri nýggja samtakinum. Fyrr í ár kom fram, at møguligt verður at ala 100.000 tons av aldum laksi í Íslandi, og tað var hetta, sum fekk norsku alifyritøkuna at venda eyguni tann vegin.
Mikið stríð var annars í Føroyum, tá avmarking varð sett fyri útlendskum ognarskapi í alivinnuni. Tað kom í kjalarvørrinum av, at Bakkafrost kom á norska keypsskálan.


text:
Vøksturin í ferðafólkatalinum heldur áfram, og nú er Vága Floghavn størri enn Aarhus Lufthavn. Áhaldandi vøksturin í ferðafólkatalinum helt fram í august, tá 41.162 ferðafólk komu og fóru umvegis Vága Floghavn. Talan var um ein vøkstur á 21,3% í mun til august 2016. Higartil í ár eru 242,197 ferðafólk komin og farin umvegis flogvøllin, og samlaði vøksturin frá januar til august er 16,1%.
Áhaldandi vøksturin seinastu árini, síðan banin varð longdur og aðrar íløgur hava ment umstøðurnar við flogvøllin, umframt miðvísu marknaðarføringina hjá Visit Faroe Islands og føroyskari ferðavinnu, hevur nú við sær, at Vága Floghavn hevur fleiri ferðandi enn Aarhus Lufthavn.
Aarhus Lufthavn hevur seinastu nógvu árini verið fjórstørsta floghavn í danska kongaríkinum. Størsti flogvøllur í kongaríkinum er Kastrup. Síðan kemur Billund og Aalborg. Nú er flogvøllurin í Føroyum farin fram um Aarhus Lufthavn og er sostatt fjórstørsti flogvøllur í kongaríkinum.
Fram til og við august eru sum áður nevnt 242,197 ferðafólk komin og farin umvegis Vága Floghavn, hetta eru umleið 6000 ferðafólk fleiri enn tey sum hava ferðast umvegis Aarhus Lufthavn.
Tað verður miðvíst arbeitt við at menna umstøðurnar við flogvøllin í Vágum. Seinastu tíðina eru íløgur gjørdar í at lætta um hjá ferðafólkum at avgreiða øll síni viðurskifti sjálvi. Umframt hetta hevur flogvøllurin gjørt eina íløgu í ein størri og betri fraktscannara, sum ger tað nógv skjótari og lættari at avgreiða frakt á flogvøllinum. Eisini eru nú 820 parkeringspláss á flogvøllinum í mun til tey 360 parkeringsplássini, sum hava verið.
”Vit mugu ásanna ,at vøksturin gevur okkum møguleikar at gera umstøðurnar enn betri”, sigur Jákup Sverri Kass, stjóri á Vága Floghavn.


text:
Var eitt rend í einum bókahandili, og leitaði eftir eini bókagávu. Meðan eg skoði ovurhonds nógvu bøkurnar á hillini, taki onkra upp í hondina, vigið og meti og ditti mær at blaða í onkrari, kemur tann tanki til mín, at tað er gott, at ikki alt verður lisið og ummælt so nógv, sum útvarp verður hoyrt og lurtað eftir. Nógv av tí, sum kemur út í bók er so lítið nýskapandi, fyri ikki at siga einkisigandi, at eg gerist móður í hond og huga.
Annarleiðis er við Útvarpinum.
Hóast summarskráin hjá Kringvarpinum altíð hevur verið ein gírig spariskrá, har hugt verður aftureftir, meðan løtt verður til komandi vetrarskrá, er meir enn so okkurt glógvandi nýtt í aktuellu summarskránni.
Eins og ilt er at fáa fulfíggjað yvirlit, tá umræður heimligar bókaútgávur, er eins trupult, fyri ikki at siga ógjørligt, at fáa alt við, sum sent verður í Útvarpinum í hægstu feriutíð, hóast bara verður sent um dagin, og góðu, gomlu útvarpskvøldini eru farin í søguna.
Men tá Útvarpið tendrar, bara tú fert í køkin, á vesi ella í bilin, so er nógv, sum krøkir í og rínir við.
Fyrsta orsøk til hesa positivu medialu støðu er altíð identifikatión. At vera í synch og í touch.
Í sendingini Summartíð, sum hevur verið seinrapartar í Útvarpinum, havi eg javnan heft meg við tey ógvuliga ymisku men altíð góðu avrik, sum Ingi Rasmussen hevur staðið fyri. Væl fyrireikaður og so smittandi engasjeraður er hann í øllum evnum, antin tað er vitborið smalltalk um eina 50 ára gamla poppplátu, ella ein viðkvom samrøða, sum tann við Petur Rouch, har verturin og spyrjarin, okkara vegna, hevur sett seg inn í persónliga lívsleið hjá gestinum og í avleidd almenn evni, so hevur ein hárfín timing altíð verið í prátinum, kanska sum ein fótbóltsdriblari av teim fermastu. Synch og touch eru lyklaorðini.
Fleiri eru á liðinum, og eftir ólavsøku hevur sendingin fingið Eyðfinn Jensen á vøllin. Í fyrsta leiki herjaði hann á larmandi skip, oftast russarar, sum eg plagi at kalla klondyke dangur, tá eg síggi tær úr køksvindeyganum. Hóast Eyðfinn býr á økinum og ikki upplýsti tað, er tað allan heiður vert, at kunna gera so borgara-drivið summarútvarp um ein álvarsligan trupulleika, ið er larmur, sum eingin tekur í álvara, hóast hann forpestar lívið hjá fólki, meðan pengamaskinan Tórshavnar Havn grínur eftir teim klagandi og órættaðu, og ikki rættir hond frá síðu. Borgarstjórin fer tó víðari við málinum, nú tað er sett á skrá.
Frálíkt summarútvarp, har eg samanumtikið ikki haldi, at so nógvar telefonir verða brúktar, sum í teim líknandi, men munandi veikaru sendingunum Summarmorgun, hóast lurtaratalið um morgunin helst er munandi hægri.
Har, og annars alt ov ofta í Útvarpinum, verður ringt við telefon, at fáa eitt prát við høgan og lágan. Er tað ikki ein stunari, er nærveran burtur.
Plagi at siga, at skal argumentið fyri einum telefonpráti halda, so skal tað vera eitt forsetamorð. Ikki minni. Vit hava so væl útbygt samferðslunet, at til ber at hitta samrøðupersónin við mikrofon. Ikki er neyðugt at oyðileggja góðar samrøður við elendigari telefon ella enn verri Skype sambandi.
Fyri áratíggjum síðan bar til at tosa við ISDN linju um alla klótuna, sum vóru vit í somu stovu. Nógv er hent síðan tá, so hví skal tekniski kvaliteturin á eini annars góðari samrøðu so ofta sleppa at oyðileggja mediala úrslitið?
Mítt svar er eittans: dovinskapur. Og kanska eitt afturat: ein manglandi redaktørur.
Hóast eg í sínari tíð gjørdi útvarpssendingar í 28 ár, hevði eg aldri ein redaktør, hvussu ymsar sendingarnar so vóru. Hugsi ikki tað er frægari í dag. Sum vertur vart tú tín egni konseptuppfinnari, innihaldsprodusentur, upplesari, klippari, plátuvendari - og redaktørur. Tað hevur altíð verið eitt einsligt arbeiði at gera útvarp. Hugsi ikki, at nakað er broytt í so máta.
Sami redaktørmangul er galdandi, tá vit koma til mesta ambitiøsu einkvinnuútverpssending í summar.
Frá fyrsta andadrátti hjá rørdu konuni, ið greiddi frá um havið í byrjanini í montasjurøðini Sjógvurin og vit hjá Birgith Lassen, varð eg fangaður. Hetta var bæði catchy og álvarsligt. Instant identifikatión. Hóast har vóru tekniskir feilir, og onkur í næstu sending slapp at tosa í so nógv og leingi við ivaleysa nógvum fremmandaorðum, og onkur búskaparmaður seinni hevur kravt, at fáa eina hagfrøðiliga rætting á heimasíðuna hjá sendingini - og endaliga, at frásøgurøddini onkuntíð kann nærkast eini ófyrigeviligari monotonari trom - so hevur fokuseringin, ella varpingin á evnið, í alt summar verið hugtakandi.
Hagreiðingin, sum er løtt útvarpsmontasja, hevur á hugtakandi hátt drigið óvæntað ymisk tjøld frá, so lurtarin fær innlit í havið og tann týdning, tað hevur í ódn og í logn, sum gevari og takari, ið ikki bara skilir sundur, men eisini skapar sambond og møguleikar.
Gott útvarpsarbeiði, sum hevði verið betri, um arbeiðsplássið spanderaði ein redaktør til so ambitiøsar og umfatandandi sendingar, ið eru tíggju í tali.
Eitt útvarpssummar mitt í hálvfemsunum gjørdi eg sjálvur leygarkvøldsrøðina Kon-Tiki í átjan tímapørtum. Tað var fantastiskt at koyra oman á bryggjuna, og hvønn dag tendra mikrofonina upp í nasarnar á fremmandafólki, sum komu higar í báti og høvdu eyguni full av havi, og at hitta sjófarandi føroyingar sum Trónd Patursson, ið eru frásøgufólk við serligari útvarpsstyrki.
Men hóast ofta monoton, spleysar kvinnuverturin allar teir menn av, sum eg higartil havi hoyrt siga frá um havið í Útvarpinum.
Og tá man samstundis fær hug at gera útvarp, er tað eisini eitt slag av inspiratión, sum eg persónliga takki fyri sum lurtari og bloggari. Takk, Birgith!


text:
Nesvík
Nesvík er ein niðursetubygd í Streymoy. Norðri við Streymin er bygdin Nesvík. Har, millum Eysturoynna og Streymoynna sigst at vera besti hvalvágur í Føroyum.
Leguhúsið í Nesvík[rætta | rætta wikitekst]
Heimamissiónin eigur eitt leguhús í Nesvík. Tað var vígt í 1993. Leguhúsið í Nesvík er nógv umbiðið, serliga um vikuskiftini. Men tað eru eisini møguleikar at leiga húsið mitt í viku. Høvuðstiltakið í Leguhúsinum í Nesvík er summarlegurnar, sum eru frá seinast í juni og nakað inn í august. Men annars verður húsið brúkt so at siga hvørt vikuskifti alt árið til legur av ymsum slag, sum til dømis familjulegur, ungdómslegur og bygdalegur, ið eru sera væl umtóktar. Í 2013 er ætlanin at útbyggja fyri umleið 25 milliónir, ætlanin er at byggja ein bygning afturat í tveimum hæddum.[2]


text:
Jógvan Hugo Gardar
26.02.2017 - 22:29
Tað er lagt upp til nógv leitivirksemi eftir kolvetni í Barentshavinum í ár. Sambært Petro.no er ætlanin at bora 13 brunnar i ár.
Tey sum hava ætlanir um at leita eftir olju og gassi eru millum annað Faroe Petroleum, Statoil, Aker BP, Lundin og Bayerngas.
Lundin Norway fann fyri fáum døgum síðani olju og gass sum vil kunna geva millum 35 og 100 milliónir føt av oljulíkum. Oljulíkar er eindin sum verður brukt at rokna um olju og gass til somu eind.
Sambært Petro er størst spenningur knýttur til Korpfjell.boringina. Sambært greinaranum Jarand Rystad í Rystad Energi kann Korpfjell fjala tað sum svarar til tíggju milliardir føt av olju.


text:
Tosaði við eitt foreldrapar á Silva Cup stevnuni í gjár, sum hildu at “um bara vit høvdu éina svimjihøll í Eysturoynni, har tað var pláss hjá foreldrum, ommum og abbum at sita, so hevði tað ikki verið so strævið at ‘skula’ til svimjikapping”. Ikki tí, uppmøtingin var góð hjá teimum avvarandi, og har er eisini so mikið pláss í Leirvík, at summi foreldur faktiskt sloppu at sita.
Men allíkavæl – so leingi sum eingin høll verður bygd her í Føryum, til veruliga at bjóða fólki at koma at hyggja at svimjikapping, so er tað kanska ikki so løgið at áskoðararnir ikki eru fleiri enn teir somu. Tær flestu av teimum verandi eru jú illa nokk gjørdar til at man kann ganga frítt runt um hylin, og ein føroyskt svimjistevna er tí nærum altíð eitt heitt og vátt upplivilsi, har tú sum áskoðari helst skal standa, til at loyva svimjarunum at sita.
Ikki gott nokk, politikarar – vit mangla minst éina høll, sum tit langt síðani hava lovað okkum!


text:
Starvsnevndarfundur, Visby, Gotland. 22.-25. mars 2012
Starvsnevndin í Altjóða Oyggjaleikafelagsskapinum (IIGA) helt sín árliga várfund í Visby á Gotlandi.
Gotland, ið var vertur fyri fyrstu “NatWest Oyggjaleikunum” í 1999, tá NatWest byrjaði sína navnastuðulsavtalu við IIGA, er tann einasta limaoyggin, ið hevur boðað frá áhuga í at fyriskipa Oyggjaleikunum í 2017.
Afturat vanligu dagsskránnið hevði starvsnevnin fundir við umboð fyri almennu myndugleikarnar á Gotlandi – Region Gotland, borgmeistaran Åke Svensson, fyrireikingarnevndina fyri 2017-leikirnar, Ítróttasambandi á Gotlandi og onkrar at ítróttagreinunum, sum tey ætla at fyriskipa í 2017, fyri at tosað um uppleggið til leikirnar. Vitjað varð á fleiri av ítróttaanleggunum og ætlaðu gistingarstøðunum.
Jörgen Pettersson, formaður í starvsnevndnini í Altjóða Oyggjaleikafelagsskapinum, segði: “Vit fegnast um, at vit fingu staðfest tað, vit longu vistu. Gotland er til reiðar og ført fyri at skipa fyri Oyggjaleikunum í 2017. Gotland hevur vitanina, infrastrukturin og ein sterkan vilja til at skipa fyri leikunum aftur.”
Paul Scope, sum umboðar komandi fyriskiparan, Bermuda, í starvsnevndini, gav nevndini eina gjølliga frágreiðing um fyrireikingarnar til 2013 NatWest Oyggjaleikirnar á Bermuda. Talið av luttakandi ítróttafólkum, sum limoyggjarnar fyribils hava fráðboðað, er 1.800.
Flestu luttakararnir vera í frælsum ítrótti, har allar 24 limaoyggjarnar hava boðað frá luttøku. Men tað er enn ov tíðliga at gera nakrar niðurstøður. Nýggjastu boðini frá fyriskiparunum um lægri kostnað fyri innivist kunnu fara at skapa størri áhuga fyri sólríku og litføgru Bermuda.
Fyrireikingarnevndin á Bermuda arbeiðir miðvíst við at skaffa bíligari innivist. Nýliga vórðu limalondini kunnaði um, at eini 840 sengur eru tøkar í skúlum og hernaðarbarakkum. 400 sengur eru í einum skúla, ið liggur 350 metrar frá National Stadium – hesar kosta umleið £55 – £65 per nátt við 3 máltíðum. 200 pláss í koyggjusongum eru tøk á Regiment Base fyri umleið £35 – £45 per nátt við einari máltíð. 240 pláss eru tøk í tveimum skúlum fyri umleið £40 – £50 per nátt við einari máltíð. Hetta er sera bíligt! Leikirnir á Bermuda geva limaoyggjunum ein serstakan møguleika at vitja hesa limaoyggini hinumegin Atlantshav.
Fyrireikingarnevndin á Bermuda er eisini í samráðingum við ferðaveitarar, ið kunnu hjálpa limaoyggjunum at finna lagaligastu og bíligastu flutningsmøguleikarnar til Bermuda.
Paul Scope hevði hesa heilsanina frá fyrireikarunum: “Vit gleða okkum til at taka ímóti umboðum frá limaoyggjunum og starvsnevndini til kunningarvitjanina og aðalfundin í juli í ár. 2013 NatWest Oyggjaleikirnir verða teir fyrstu okkara megin Atlantshavið, og vit eru vís í, at leikirnir verða sera, sera serstakir.”
Aðalfundurin hjá Altjóða Oyggjaleikafelagsskapinum verður hildin á Bermuda leygardagin 14. juli. Á hesum fundinum fara limaoyggjarnar at taka støðu til vertsoyggina fyri leikirnar í 2017. Eisini skal støða takast til, um starvsnevndin skal fara at leita eftir einari 25. limaoygg. Á kunningarvitjanini fara umboðini fyri limaoyggjarnar eisini at vitja ítróttaranlegg og gistingarmøguleikar, ið eftir ætlan skulu nýtast á leikunum í 2013.
Fimtandu Oyggjaleikirnir verða hildnir á Bermuda í døgunum frá 13. til 19. juli 2013, og verða teir 8. leikirnir við NatWest sum navnastuðli.
Jerry Whitsey, formaður í altjóða CSR-nevndini hjá NatWest, viðmerkti: “Tað er okkum ein frøði at síggja framtíðarútlitini hjá Oyggjaleikunum so bjørt við limaoyggjum sum Gotlandi fúsum at hýsa leikunum í framtíðini. Í tíðum við fíggjarligari óvissu er hetta ein góður boðberi um andan í “The Friendly Games”. Vit í NatWest eru errin av at eiga ein leiklut í at stuðla øllum limaoyggjunum í teirra fyrireikingum til oyggjaleikirnar í Bermuda, ið verða eitt heilt serstakt tiltak, sum vit gleða okkum nógv til.”
Um tú vilt vita meiri, kanst tú vitja: www.natwestislandgames2013.com og www.iiga.org ella www.islandgames.net
Tú ert eisini vælkomin at seta teg í samband við:
Jorgen Pettersson, formann í IIGA (+3584573135640, jorgen.pettersson@aland.net) ella Jon Beard, formann í Bermuda 2013 fyrireikingarnevndini (+14415059901, jbeard@saltus.bm)


text:
Jan Müller
21.12.2016 - 10:25
Í 2004 gjørdi amerikanska oljufelagið Chevorn eitt stórt oljufund tætt við føroyska markið. Oljukeldan fekk heitið Rosebank og verður mett at goyma nærum 300 milliónir tunnur av olju. Í samfull 12 ár hevur felagið saman við ymsum partnarum gjørt kanningar og borað nýggjar brunnar fyri at finna røttu útbyggingarloysnina. Eitt skifti í 2013 vóru vónirnar til eina útbygging so mikið stórar, at eitt framleiðslu- og goymsluskip, FPSO, varð bílagt í Suðurkorea. Men síðani er oljuprísurin fallin og fallin, og nú tekur Chevron so avleiðingarnar av fallandi oljuprísinum. Felagið hevur tí gjørt av at avlýsa sáttmálan við Hyundai skipasmiðjuna um bygging av einum FPSO skipi fyri 10 mia. kr.
Hóast hetta kann tulkast at vera neilig tíðindi fyri oljuframtíðina á Atlantsmótinum, so siga umboð fyri Chevron samtíðis, at tað framhaldandi verður arbeitt við eini útbygging á tekniborðinum. Felagið roynir saman við partnarum at fáa prísin so mikið nógv niður og samstundis at gera alla verkætlanina so mikið effektiva og rationella, at ein útbygging kortini kann loysa seg. Ein talsmaður fyri Chevron sigur, at Rosebank framvegis verður raðfest høgt í Chevron leiðsluni, tí henda keldan kann fáa stóran týdning fyri framtíðar virksemi hjá felagnum á bretska landgrunninum.
Hini feløgini, sum eru partur av Rosebank-kelduni eru OMV, Suncore og Dong. Tó hevur OMV gjørt av at selja sín part til oljufelagið Sicca Point. Sum skilst eru bæði Suncore, ið er eitt stórt kanadiskt felag og Sicca Point, ið er við at gerast ein týðandi leikari á bretska landgrunninum, fyri at útbyggja Rosebank. Annars høvdu tey neyvan heldur keypt seg inn í loyvið. So hetta at tey hava keypt og fara at keypa seg inn í Rosebank, er sjálvandi tekin um, at tey meta Rosebank sum eina týðandi íløgu í framtíðina.
Fyri Føroyar og føroyska oljuleiting hevur ein útbygging av Rosebank stóran týdning. Fyri tað fyrsta tí at hon liggur so tætt upp at føroyska markinum, og tað ger, at um hon verður útbygd, so verður her skaptur ein nýggjur infrastrukturur í øki, sum eisini framtíðar oljukeldur føroysku megin markið, kunnu knýta í.
Ein týðandi varði í Rosebank verkætlanini er eisini ein leitibrunnur, sum verður boraður tíðliga í komandi ári stutt frá Rosebank. Talan er um Black Rock leitimiðið, sum liggur millum Rosebank og eina aðra stóra oljukeldu, nevnd Cambo. Eisini hon liggur tætt upp at føroyska markinum. Um so er at vónirnar til at gera enn eitt fund í sama grannalagi, nevniliga í Black Rock leitimiðinum, gerast veruleiki, so vil henda oljan aftrat henni frá Rosebank og Cambo gera, at ein samlað útbygging av øllum trimum oljuleiðunum í ein sokallaðan Hub gera framleiðsluna og harvið íløguna meira lønandi. Tí eru eisini øll eygu vend móti boringini av Black Rock í fyrru helvt av komandi ári.
Tað er eisini greitt, at oljuboringar í hesum annars avmarkaðu íløgutíðum í nýggja leiting, hava týdning fyri ikki bert bretskt øki men eisini fyri Føroyaleiðirnar í grannalagnum. Enn eitt lønandi fund stutt frá markinum fer eisini at geva ávísa nýggja vitan um jarðfrøðina okkara megin markið.


text:
Marknaðardagur í Porkeri.
Leygardagin 25/11 og sunnudagin 26/11-2017 skipar Porkeris Fornminnafelag fyri marknaðardegi/jólasølu í skúlanum í Porkeri.
Opið er leygardagin frá kl 10 til 17 og sunnudagin frá kl 14 til 17.
20 borð sýna fram ymiskt heimagjørt og endurnýtslutilfar.
PavlaPhoto tekur jólamyndir meðan opið er.
Klokkan 14 leygardagin syngja “Orðið á borðið” nakrar sangir og sunnudagin kl 14 syngur Arnóra Bech Petersen og Arnfinn Thomasen spælur til.
Møguleiki er at keypa kaffi/te, breyð/drýl við m.a. føroyskum viðskera, ella eitt bikar við rísalamande.
Møguleiki er at gjalda við korti.
Porkeris Fornminnafelag.


text:
Jógvan Hugo Gardar
09.01.2017 - 07:06
Í løtuni kostar eitt fat av Norðsjóvaroljuni Brent 56,89 dollarar, mevan amerikanska lættoljan WTI kostar 53,74 dollarar. Hetta er ein lítil hækking, samanborið við tá oljumarknaðirnir stongdu fríggjadagin.
Sambært tíðindastovuni Reuters lækkaði prísurin nakað áðrenn vikuskiftið, eftir at Iran fór at útflyta meir olju. iran hevur selt meir enn 13 milliónir føt av olju sum hava ligið á eini flótandi goymslu umborð á einum risastórum oljuskipi. Hetta er gjørt sum partur av OPEC-avtaluni sum kom í gildi á nýggjárinum.
Talið á oljupallum sum eru í virksemi í USA hækkaði í farnu viku fyri tíggjundu vikuni á rað.


text:
Kanningar benda á, at Pac-Man er tað vørumerkið innan spøl, ið flest fólk kenna
Tíggju týdningarmiklastu telduspølini
2017-09-08 15:00
Sigmund Vang
Frá nisjufyribrigdi til tvætl og spill av tíð hjá børnunum til milliardvinnu og prestisju. Telduspøl eru komin langt hesi seinastu hálvtrýss árini, og her eru tíggju av teimum spølunum, ið hava havt størst týdning
Tað var við spølum sum Pong og Spacewar, at spøl seint í 60-unum og 70-unum veruliga blivu væl umtókt. Borðtennispælið Pong er í dag so mikið primitivt, at tað er freistandi at flenna eftir tí. Men spælið, ið kom
Greinin er bert fyri haldarar
Fá skjóta atgongd til greinina Prísir úr 99 krónum um mánaðin
Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg
Dimma Pluss og prent
kr. 129 / mðr
Dimma Pluss
kr. 99 / mðr
Dimma Pluss og Prent 365 dagar
kr. 1548 / 365 dagar
Dimma Pluss 365 dagar
kr. 1188 / 365 dagar


text:
Elektron hevur staðið fyri menning av nógvum avbjóðandi KT skipanum, og við okkara toymi av dugnaligum, royndum og vælútbúnum mennarum, eru vit altíð klár at loysa tykkara menningartørv.
Vit hava m.a. hollar førleikar innan .Net, Java, Angular, Umbraco, SharePoint, Oracle, SQL Server v. fl.
Umsitingarskipan til Landsfólkayvirlitið (FOLK)
Umsitingarskipanin hjá TAKS, herundir etoll, emvg, eSkatt, Borgaragluggin, Vinnugluggin
Umsitingarskipanin hjá ALS
Felags lønarskipan til allar almennar stovnar, størri kommunur og aðrar stovnar
WebLøn og eLøn, ið almennir stovnar og størri kommunur brúka
Skúlaforskipan til lønarskipan, ið allir fólkaskúlar brúka
Vitanet, ið fleiri kommunur nýta
Umsitingarskipan til Stuðulsstovnin (Studningur & lestrarlán)
Partar av Fíggjarskipan Landsins
Peningastovns skipaninar
Heimagreiðslan (tann fyrra) til peningstovnarnar
Útgjaldskipan landsins
Málsviðgerðarskipan til peningastovnar
FO skipanin hjá ALS
Rokningadepilin og MínRokning
Mínboks
Mínlykil sum er trygg miðsavnað innritingarskipan
Sjálvvirkandi individuellar niðurskivingar av fastognum. Skipanin verður seld í norðanlondum sum ískoyti til kjarnubankaskipan
Vit eru klár at nøkta tykkara KT tørv.


text:
4. juni 2000Nr. 8002
Leiðbeining um rættindini arbeiðstakaranna til løn undir sjúku v.m., umframt "fyribilsstørv" og líkn. sambært Starvsmannalógini
(Til almennar arbeiðsgevarar undir Almanna- og heilsumálastýrinum)
Tá spurningurin um rættindini hjá starvsfólki til løn undir sjúku v.m. tekur seg upp, má fyrst kannast, um viðkomandi arbeiðstakari er fevndur av einum sáttmála (kollektivum ella individuellum) og síðan, hvat ein tílíkur sáttmáli sigur um m.a. lønarrættindi undir sjúku v.m.
Um ongin sáttmáli finnist á økinum, kann arbeiðstakarin kortini hava lønarrættindi undir sjúku v.m. sambært lóg. Tílíkar lógir eru oftast "minimumslógir", t.v.s. at tær áseta, hvørji rættindi arbeiðstakarin í minsta lagi hevur t.d. í samband við sjúku v.m..
Sáttmálar kunnu sjálvsagt ikki vera í stríð við tílíkar lógir, og sáttmálarnir á føroyska arbeiðsmarknaðinum geva eisini arbeiðstakarunum betri rættindi, enn lógirnar áseta.
Ein av høvuðslógunum, sum áseta minstukrøv um m.a. lønarrættindi hjá arbeiðstakarum í samband við sjúku v.m. er Løgtingslóg nr. 13 frá 20. mars 1958 um starvsmenn/ funktionærer ("Starvsmannalógin/Funktionærlógin"). Lógin fevnir um m.a. skrivstovufólk og starvsfólk innan heilsuverkið (serliga sjúkrasystarar og líknandi størv) og tískil er ein stórur partur av starvsfólkunum hjá tí almenna fevnt av hesi lóg.
Eitt sindur um heitið "starvsmaður/funktionær":
Fyri at koma undir Starvsmannalógina, skal arbeiðstakarin lúka 3 grundleggjandi treytir:
1. Ítøkiligar arbeiðsuppgávur skulu samsvara við tey í § 1, stk. 1 nevndu starvsøki. Í hesum sambandi hevur tað m.a. ongan týdning í sjálvum sær,
¸ hvat útbúgving viðkomandi hevur (t.d. skrivstovuútbúgving ella sjúkrasystir)
¸ hvat starvsheitið viðkomandi ber (t.d. "stjóri" ella "yvirsjúkrasystir")
¸ hvussu viðkomandi er løntur (t.d. tímaløntur, vikuløntur ella mánaðarløntur)
¸ hvussu viðkomandi er settur í starv (t.d. "ung í arbeiði" ella "vart starv")
¸ hvussu nógv viðkomandi fær í løn
¸ hvussu stór krøv arbeiðsuppgávurnar seta til viðkomandi
¸ hvussu gamal viðkomandi er
¸ um viðkomandi er limur í ávísum fakfelag (t.d. Starvsmannafelagnum)
Omanfyri nevndu viðurskifti kunnu tó í ivamálum fáa týdning í samlaðu metingini av, um viðkomandi er starvsmaður ella ikki.
Um viðkomandi hevur fleiri arbeiðsuppgávur fyri sama arbeiðsgevara soleiðis, at bert ein partur av hesum arbeiðsuppgávum kunnu metast sum fevndar av lógini, má meginparturin av arbeiðsuppgávunum verða av tílíkum slagi, fyri at viðkomandi kann metast sum starvsmaður. Í hesum førum, verður sostatt hugt eftir starvssetanini undir einum. Tað kann tó koma fyri, at sami persónur má metast at hava 2 ymisk størv fyri sama arbeiðsgevara soleiðis, at viðkomandi má metast sum starvsmaður í øðrum starvinum, men ikki í hinum starvinum. Sum dømi um hetta kann nevnast ein "klinikassistentur" hjá einum tannlækna, sum eisini tekur sær av vaskingini av tannlæknastovuni.
Sum eitt viðkomandi dømi um eitt starvsøki innan heilsuverkið, ið er fevnt av § 1, stk. 1 í Starvsmannalógini, kann nevnast arbeiðið innan "kliniskar tænastur" (klinisk bistandsydelse). Hetta slag av arbeiði verður vanliga útint av m.a. læknum, sjúkrasystrum og laborantum á m.a. sjúkrahúsum, ellis-, avlamis-, ella røktarheimum og laboratorium.
Tað verður sett sum krav fyri at koma undir Starvsmannalógina, at kliniska tænastan ikki er av handaverkaligum ella ídnaðarligum slagi (håndverksmæssig eller fabriksmæssig art). Av hesi orsøk verða t.d. heimahjálparir og frisørar vanliga ikki mettir sum starvsmenn, tí arbeiðið teirra bert ella fyri ein meginpart er av handaverkaligum slag. Av somu orsøk vera pedagogar vanliga heldur ikki mettir sum starvsmenn, men donsk rættarsiðvenja hevur staðfest, at arbeiðsuppgávurnar viðvíkjandi ansing av teimum yngstu børnunum (vøggustovubørnum) kortini má metast sum "klinisk tænasta" og sostatt sum fevnt av starvsmannalógini.
Omanfyri nevnda meting kann vera sera torfør; t.d. hevur nógv kjak staðist av spurninginum, um ein faklærdur sjúkrahjálpari veitur kliniska tænastu av ikki handaverkaligum slagi. Niðurstøðan hjá teimum flestu løgfrøðiligu rithøvundunum viðvíkjandi hesum spurningi er, at ein sjúkrahjálpari, sum útinnir arbeiðið í trá við sjúkrahjálparaútbúgvingina, vanliga er at meta sum starvsmaður.
Mint verður tó á, at fyri sjúkrahjálparar - eins væl og aðrar persónar, ið vanliga verða mettir sum starvsmenn - kunnu arbeiðsuppgávurnar, m.a. av praktiskum/organisatoriskum orsøkum, kortini vera so ymiskar, at neyðugt er ítøkiliga at kanna, um meginparturin av arbeiðsuppgávunum er "funktionærarbeiði" soleiðis, at starvið í síni heild kann metast sum fevnt av § 1, stk. 1 í Starvsmannalógini.
2. Viðkomandi skal sambært § 1, stk. 2 nýta meginpartin av arbeiðsmegi sínari í tænastu hjá tí arbeiðsgevara, sum rættarkrøvini smb. lógini verða sett fram ímóti. Hetta er sambært føroyskari rættarsiðvenju tulka soleiðis, at arbeiðstakarin skal arbeiða í miðal 20 tímar um vikuna fyri sama arbeiðsgevara. Hinvegin verður ikki sett sum treyt:
¸ at arbeiðstíðin hvørja viku er 20 tímar
¸ at arbeitt verður hvønn dag í vikuni
¸ at arbeiðstíðin er ásett frammanundan.
Tað avgerandi er sostatt, um viðkomandi í miðal arbeiðir 20 tímar um vikuna fyri sama arbeiðsgevara. Lýkur arbeiðstakarin hesa treyt, er tað hinvegin onki ávíst mark fyri, hvussu langt (ella stutt) tíðarskeið, arbeiðstakarin skal hava arbeitt 20 tímar um vikuna fyri at gerast starvsmaður. Donsk rættarsiðvenja hevur tó staðfest, at um ein arbeiðstakari hevur starvast hjá sama arbeiðsgevara í eitt longri tíðarskeið, so kann miðaltímatalið pr. viku í einstøkum førum - og undir serligum umstøðum - liggja undir 15 tímar um vikuna (20 tímar smb. føroyskari rættarsiðvenju), uttan at arbeiðstakarin av hesi orsøk missir starvsmannarættindini.
Arbeiðsgevarar mugu m.a. hava "20 tímars kravið" í huga, tá teir seta fólk í starv sum "fyribilshjálp", "vikar", "avloysari", "tilkallivakt" o.s.fr.. Tílíkar starvssetanir kunnu - orsakað av vantandi avtalu um annað - føra við sær, at arbeiðstakarin fær starvsmannastatus soleiðis, at hann kann gera øll síni rættindi sambært Starvsmannalógini galdandi mótvegis arbeiðsgevara sínum (sí nærri niðanfyri).
3. Arbeiðstakarin má vera undir fyristíling arbeiðsgevarans, fyri at vera fevndur av lógini. ("over/underordnelsesforhold"). Hetta merkir í stuttum, at arbeiðstakarin hevur skyldu til at nýta sína arbeiðsmegi undir leiðslu og eftirliti av arbeiðsgevaranum, ella øðrum persóni arbeiðsgevarans vegna. Í hesum sambandi er tað ikki avgerandi, at arbeiðsgevarin dagliga gevur arbeiðstakaranum ítøkilig boð um, hvussu arbeiðið skal útinnast, men harafturímoti, at arbeiðsgevarin hevur rætt til at gera tað.
Um ein ítøkilig kanning av pkt. 1-3 omanfyri vísir, at arbeiðstakarin má metast sum starvsmaður, hevur hann í høvuðsheitum rætt til:
¸ Fulla løn undir sjúku, jvb. § 5, stk. 1 í Starvsmannalógini, tí sjúka verður roknað sum "lógligt forfall".
¸ 1/2 løn í samband við barnsburð frá 1 mánaða undan føðing og til 1 mánað eftir føðing, jvb. § 6, stk. 3 í Starvsmannalógini.
Mint verður á, at reglurnar í Starvsmannalógini bert áseta minstukrøv til tær skyldur, sum ein arbeiðsgevari hevur mótvegis starvsmonnum/funktionærum. Sum áður nevnt, geva sáttmálarnir á føroyska arbeiðsmarknaðinum eisini arbeiðstakarunum, ið eru fevndir av sáttmálanum, betri rættindi enn Starvsmannlógin ásetur.
Møguligt er eisini at áseta í sáttmála, at reglurnar í Starvsmannlógini skulu nýtast, hóast arbeiðstakararnir, ið eru fevndir av viðkomandi sáttmála, ikki kunnu metast sum starvsmenn/funktionærar.
Eitt sindur um "fyribilsstørv" og líknandi sambært Starvsmannalógini:
Teir omanfyri nevndu sáttmálar á føroyska arbeiðsmarknaðinum áseta vanliga bert rættindi til løn undir sjúku og barnsburði fyri arbeiðstakarar, sum eru mánaðarløntir og/ella í føstum starvi.
Á almennum arbeiðsplássum verða fólk tó javnan sett í tímalønt størv sum “fyribilshjálp, avloysarar, vikarar” v.m. Felags fyri øll hesi tykist vera, hvørji rættindi tey hava í samband við m.a. sjúku og barnsburð.
Tá ið fyribilssett ella líknandi sostatt vanliga ikki hava rættindi til løn undir sjúku v.m. sambært einum sáttmála, sum tey annars eru fevnd av, má verða hugt eftir, um hesi í staðin eru fevnd av einhvørjari lóg, ið viðgerð henda spurningin.
Hetta merkir m.a. at um t.d. ein tímaløntur vikarur/avloysari útinnir eitt arbeiði, ið smb. pkt. 1-3- omanfyri ger hann til “starvsmann”, so skulu ásetingarnar í Starvsmannalógini nýtast m.a. í samband við spurningin um løn vegna sjúku v.m.
Tað er tí sera týdningarmikið, at arbeiðsgevarar eru greiðir yvir, at hóast ein fyribilssettur sambært sáttmála ikki hevur rætt til løn frá arbeiðsgevaranum vegna sjúku v.m., so hevur viðkomandi kortini tílík rættindi, um treytirnar í Starvsmannalógini annars eru loknar.
§ 2, stk. 1 í Starvsmannalógini - ið viðvíkur uppsagnarfreistum - ásetur, at starvssetanin bert kann halda uppat við nærri ásettum freistum uttan so, at “..avtalað er, at arbeiðið er bert fyribils ella sum roynd, og at hesi arbeiðsviðurskifti vara ikki longur enn 3 mánaðir. Próvskylduna fyri, at tílík avtala er gjørd, hevur arbeiðsgevarin”.
Høvuðsreglan er sostatt, at starvið heldur fram, til annar av pørtunum sigur tað upp sambært uppsagnarfreistunum í § 2. Undantikið hesi høvuðsreglu eru starvssetanir, har tað er avtalað, at viðkomandi bert er settur í fyribilsstarv ella sum roynd og at hesi setanarviðurskifti í ítøkiliga førinum ikki vara longri enn í 3 mánaðir.
Arbeiðsgevarin skal prógva, at fyribilsstarv er avtalað partanna millum – og kann hann ikki tað, er talan um fast starv, við teimum víðkaðu rættindum, sum sáttmálin/starvsmannalógin ásetur.
Niðanfyri verður § 2, stk. 1 útgreinað og tulkað:
1) “Avtala”
Fyri at arbeiðsgevarin skal kunna lyfta próvbyrðuni krevst í mesta lagi, at fyribilsarbeiðið er greitt avtalað frammanundan. Hetta er í teimum førum, har ein skrivlig og undirskrivað avtala er gjørd partanna millum um, at viðkomandi ikki er settur í fast starv, men bert fyribils.
Próvbyrðan kann tó eisini verða uppfylt, um tað greitt framgongur, at talan bert er um fyribilsstarv Her verður t.d. hugsað um arbeiði sum “frítíðaravloysari”, “summaravloysari”, “jólaavloysari” og tílíkt, har tað liggur í sjálvum orðinum, at talan er um tíðaravmarkað starv. Arbeiðsgevarin kann tó fáa striltið við at prógva hetta, um tílík avtala ikki er feld niður á pappír, tí so er tað bert orð móti orði um, at talan var um avloysarastarv.
Ein arbeiðsgevari, ið ikki ætlar at seta fólk í fast starv, skal verða varugur við próvbyrðuna og avleiðingarnar av, at hann ikki megnar at lyfta henni. Arbeiðsgevarin má sostatt syrgja fyri, at eisini tílíkar avtalur verða gjørdar skrivliga.
2) “ikki varar longri enn 3 mánaðir”
Hóast tað sambært omanfyristandandi kann prógvast, at starvssetanin bert er fyribils, so krevst eisini, at hetta fyribilsstarv í ítøkiliga førinum ikki varar longri enn 3 mánaðir. Er talan um eitt greitt tíðaravmarkað fyribilsstarv (t.d. burðaravloysarastarv í 6 mánaðir) so er givið, at tarvssetanin heldur uppat av sær sjálvum, tá ið 6 mánaðir eru farnir. Her krevst ongin formlig uppsøgn frá arbeiðsgevarans síðu, og arbeiðstakarin hevur sjálvsagt bert rætt til løn frá arbeiðsgevaranum, um hann gerst sjúkur v.m. innan 6 mánaðar tíðarskeiðið er runnið.
Spurningurin er so, hvussu farast skal fram, um ein persónur er settur fyribils, men onki ávíst tíðarskeið er sett fyri setanina. Í hesum førinum verður úrslitið, at um sjúka v.m. berst á innan 3 mánaðir eru farnir, so hevur arbeiðstakarin í høvuðsheitum rætt til løn frá arbeiðsgevaranum. Havast skal tó í huga, at so leingi setanin ikki hevur vart meira enn 3 mánaðir, so hevur arbeiðsgevarin smb. § 2, stk. 1 í Starvsmannalógini rætt til at siga arbeiðstakaranum upp við ongari freist. Tað vil siga, at hóast arbeiðstakarin í høvuðsheitum hevur rætt til løn, so fær hann kortini onga løn, tí hann verður sagdur úr starvi sama dag, sum hann gerst sjúkur. Viðmerkjast skal, at tílík uppsøgn vanliga ikki kann metast sum ein roynd hjá arbeiðsgevaranum at snúgva sær undan Starvsmannalógini. Ásetingin um fyribilsarbeiði er ein “rímiligheitsregul”, ið er settur inn í starvsmannalógina, fyri at gera tað gjørligt hjá einum arbeiðsgevara at seta fólk í starv í styttri tíðarskeið, uttan at hann av hesi orsøk hevur skyldu til at gjalda viðkomandi løn í eitt longri tíðarskeið, um arbeiðstakarin gerst sjúkur ella við barn í starvstíðini. Hinvegin verða eisini sett strong próvkrøv til arbeiðsgevaran fyri at forða fyri, at hendan ásetingin verður nýtt til at sleppa sær undan at gjalda løn vegna sjúku v.m.
Hugsast kann, at ein arbeiðsgevari setur fólk í fyribilsstarv í 3 mánaðir, fyri síðani at seta tey í starv av nýggjum í 3 mánaðir, tá ið fyrra starvstíðin er runnin. Um hetta er sakliga grundað ella ein roynd hjá arbeiðsgevaranum at sleppa sær undan ásetingunum í Starvsmannalógini, má avgerast í hvørjum einstøkum føri sær. Vísast kann í hesum sambandi til ein nýggjan landsrættardóm um føroysku Starvsmannalógina, ið er at finna á heimasíðuni hjá Lønardeildini í Fíggjarmálastýrinum: www.lnd.fo
Omanfyri nevnda rættarstøða viðv. fyribilsstørvum uttan tíðaravmarking er tó bert galdandi, um partarnir ikki hava avtalað nakra uppsagnarfreist í samband við fyribilsarbeiðið. Partarnir kunnu frítt avtala uppsagnarfreistir í hesum førunum, t.d. kann tað avtalast, at sjúkrafráboðan skal javnsetast við uppsøgn.
Um einki ávíst tíðarskeið er sett fyri fyribilsarbeiðinum, og 3 mánaðir eru gingnir, uttan at viðkomandi er sagdur úr starvi, so “fangar borðið”. Tað merkir, at arbeiðstakarin er í føstum starvi og bert kann sigast upp smb. uppsagnarfreistunum í § 2, stk. 2 í starvsmannalógini. Um arbeiðstakarin t.d. gerst sjúkur eftir 3 mánaðar freistina, so hevur hann krav uppá løn frá arbeiðsgevaranum frá 1. sjúkradegi og til tann dagin, hann lógliga kann sigast upp smb. starvsmannalógini.
Samanumtikið verður tískil mælt til:
- at allar fyribilsstarvssetanir og líkn. verða skrivligar.
- at fyribilsstørv yvir 3 mánaðir verða neyvt tíðaravmarkað.
- at fyribilsstørv undir 3 mánaðir greitt verða avtalaði til at vara í mesta lagi hetta tíðarskeið.
- at greitt verður avtalað, at í samband við sjúku er starvssetanin at roknað sum av
- at arbeiðsgevarin kunnar tann fyribilssetta um rættarstøðuna viðv. fyribilsstørvum ella líkn.
Almanna- og heilsumálastýrið, tann 4. juni 2000
Aibritt á Plógv (sign.)
deildarstjóri


text:
Rúsevni og heilivágur
Tekur tú rúsevni ella ávís sløg av heilivági, ávirkar tað førleikarnar at koyra bil og økir vandan fyri ferðsluvanlukkum. Tí er ólógligt at koyra, um tú ert ávirkað/ur.
Stimbrandi (stimulerandi) evni sum amfetamin og ecstasy gera, at tú gerst meira virkin og váðafúsari, har tú t.d. tekur kjansir og metir skeivt. Doyvandi (sløvandi) evni sum t.d. hash og heroin minka um títt uppmerksemi og reaktiónsevnini. Tað sama er galdandi fyri sterkan nerva- og svøvnheilivág og morfin. Tekur tú ymisk sløg av rúsevnum samstundis, ella blandar tú rúsevni ella heilivág við rúsdrekka, økist vandin fyri ferðsluvanlukkum enn meira.
Sært tú ein, ið ætlar at koyra ávirkað/ur:
- Tosa hann/hana frá at koyra
- Bjóða at læna pening til hýruvogn
- Melda hann/hana til løgregluna, um hann/hon kortini koyrir. Tú kanst vera ónavngivin.
- Koyr ongantíð við einum, ið er ávirkað/ur


text:
Nú um dagarnar skrivaði Bill Justinussen grein, har hann spyr hví vit ikki koma víðari. Hvat vit gera við arktiska spurningin og hví brúka vit orku til at keglast um hvør ið ræður í Føroyum?
Eg haldi at Bill Justinussen veit, at Uttanríkis- og vinnumálaráðið málrættað luttekur í arktiska arbeiðinum. Ráðið vil soleiðis tryggja at føroysk áhugamál verða røkt á ein ábyrgdarfullan hátt. Bill veit eisini, at vit raðfesta útnorðursamstarvið høgt, og at - tað ið eg veit um – ikki er nakar munur á hansara og míni fatan av týdninginum av hesum arbeiði.
Vit kunnu bara staðfesta, at tað eru komnar tvær frágreiðingar frá dønum um danskan uttanríkispolitikk. Tann eina frágreiðingin hjá Taksøe snýr seg um danskan uttanríkispolitikk og um stórveldi Danmark í Arktis. Hin snýr seg um danskan verju- og geopolitikk í Arktis. Frágreiðingarnar báðar - tá tað snýr seg um Arktis - snúgva seg eina mest um Grønland, men eisini stendur har eitt sindur um Føroyar.
Frágreiðingarnar eru hugmyndarligar og fevna víða. Millum annað stendur í verjufrágreiðingini, at tað ikki er óhugsandi, at neyðugt verður aftur at seta upp radarareftirlit í Føroyum.
Ein onnur aktuell hending av somu skuffu, var vitjanin av amerikanska herflotaráðharranum í Føroyum nú um dagarnar. Ráðharrin segði millum annað, at strategiski týdningurin av Føroyum best sæst við at hyggja eftir hvar Føroyar liggja á kortinum. Hann segði eisini, at USA í løtuni uppraðfestir verjuna við at økja munandi um amerikanska herflotan.
Av øllum tí, sum sagt og skrivað hevur verið um Arktisk í hesum sambandi, hava føroyskir fjølmiðlar bara valt at umrøða dubbingina og tað manglandi eftirlitið av fremmandum virksemi, sum í løtuni er í og kring Føroyar. Sigast skal tó, at málið er sera viðkomandi og eigur at viðgerast í álvara. Tað hava vit gjørt og tí hava vit saman við uttanlandsnevndini boðað frá, at tað eru føroyingar, sum avgera hvørja verjuátøk skulu fremjast í Føroyum og í føroyskum nærøki. Skilji eg Bill rætt, so tekur hann undir við hesi niðurstøðu.
Eg haldi tó, eins og Bill Justinussen, at tað kundi verið nógv annað at umrøtt í sambandi við Arktis og tær frágreiðingar, sum eru komnar, men tað ber einaferð ikki til hjá mær at raðfesta, hvat miðlarnir skulu og ikki skulu viðgerða. Tað eri eg sannførdur um at Bill heldur ikki er førur fyri.
So Bill – tað ber ikki til at spyrja hvat ein fær at til døgurða um ein ikki er boðin.


text:
Súni Schwartz Jacobsen fer frá sum stjóri í Betri samtakinum
vinna13-07-2017 - 10:34 - Jóanis Nielsen
Súni Schwartz Jacobsen, sum hevur verið forstjóri í Betri Banka síðani 2011, hevur í dag fráboðað avvarðandi nevndum í Betri samtakinum, at hann hevur valt at siga seg úr starvi. Hetta merkir, at hann samstundis heldur uppat sum forstjóri í Betri P/F og Ognarfelag Tryggingartakaranna.
Birgir Nielsen, nevndarformaður í Betri P/F, takkar Súna Schwartz Jacobsen fyri avrik hansara í Betri samtakinum seinastu árini. Vit hava valt at taka avgerð hansara til eftirtektar og vilja ynskja honum alt tað besta framyvir.
Súni Schwartz Jacobsen ásannar, at nógva umtalan, sum hevur verið um Betri samtakið í seinastuni, ikki gagnar samtakinum, og tí er hann sannførdur um, at virðiligasta loysnin fyri allar partar er, at nýggjar kreftir taka við.
Eg havi havt eina góða tíð og nógvar stórar og spennandi avbjóðingar í Betri samtakinum. Eg takki fyri tíðina og ynski leiðslu og starvsfólkum alt tað besta á leiðini framyvir, sigur Súni Schwartz Jacobsen.
Ein fyribils stjóri verður skjótast møguligt settur í Betri P/F og ein í Betri Banka P/F.
Sí viðhefta tíðindaskriv.


text:
Javnaðarflokkurin stillar hesaferð upp við tveimum nýggjum valevnum til løgtingsvalið. Tað eru Hilbert Elisson úr Vestmann og Sonni Samuelsen úr Hósvík.
Hvørki Hans Pauli Strøm, Kim Durhuus ella Súsanna Mortensen, ið vóru valevni í 2011, stilla upp aftur hesa ferð.
Hilbert Elisson er 44 ára gamal, byggifrøðingur og arbeiðir sum verkætlanarleiðari í byggideildini hjá Landsverki. Á kommunuvalinum kom hann í bygdarráðið í Vestmanna við næstflestu atkvøðum. Hann er formaður í teknisku nevnd umframt limur í fíggjar- og havnanevnd. Hilbert er í allar mátar ein virkin maður. M.a. var hann við tann langa og harða súkklutúrin til París í summar við Team Rynkeby. Hetta er eitt norðurlendskt vælgerðar súkklulið, sum á hvørjum ári súkklar til París at savna inn pening til børn við krabbameini og familjur teirra.
Sonni Samuelsen er 40 ára gamal, ættaður úr Vík og býr í Hósvík saman við konuni og fýra børnum. Sonni er arbeiðsformaður hjá byggifyritøkuni Articon, har hann hevur arbeitt síðstu tólv árini.
Hann stillaði upp fyrstu ferð til seinasta kommunuval í Sunda kommunu, har hann bleiv valdur við næstflestu atkvøðum. Sonni Samuelsen er varaborgarstjóri í Sunda kommunu og formaður í teknisku nevnd.
Tá tað ikki snýr seg um arbeiði, politikk og familjuna, brúkar Sonni stóran part av síni frítíð til fótbólt, har hann hevur verið venjari hjá fleiri ungdómsliðum hjá Eb/Streymi tey síðstu mongu árini.


text:
Leitingin í kavbátamálinum steðgað
Allir kropslutirnir av Kim Wall eru funnir, og løgreglan í Keypmannahavn steðgar nú leitingini í Køge Víkini og Oyrarsundi í sambandi við kavbátamálið, har Peter Madsen er skuldsettur fyri at hava dripið svensku tíðindakvinnuna.
- Vit halda ikki, at orsøk er til at leita meira við hvørki skipum ella kavarum, sigur Jens Møller Jensen, drápsleiðari hjá løgregluni í Keypmannahavn, við BT.
Umframt kropspartarnar hevði løgreglan vónað at finna fartelefonirnar hjá Peter Madsen og Kim Wall, men tað verður nú av ongum, skrivar Ritzau.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Kári Nielsen kom til okkum í 2003. Fimm meinstaraheiti er higartil komið burturúr, saman við eini rúgvu av øðrum heiðrum eisini.
Frálíki og eygagóði miðvallarin er eftirhondini farin frá at hava legendustatus yvir í at verða "kult" fyri flestu av okkara áskoðarum, og tí kemur hetta skiftið sum eitt vónbrot og ein bumba.
Hinvegin hava vit stórstu virðing fyri at Kári hevur gjørt hetta valið og ynskja Kára og hansara avvarandi bestu eyðnu við nýggju avbjóðingini. Vit minna tó á, at hurðin í HB-húsinum altíð stendur víðopin.
Vit kunnu tí bara bukka og takka Kára Nielsen fyri alt hann hevur givið øllum í felagnum og vóna at vit fara at síggja hann aftur.
...EIN KÁRI NIELSEN!!!!


text:
Argjamenn argaðu aftur
1. lið17-04-2016 - Jónfinn Petursson
Effodeildin, 6. umfar: HB – AB 0-0
Tíverri er ikki so nógv at skriva heim um í dag. Gestirnir megnaðu at fáa okkum niður í innanduraleikferð, og hóast tíðardrálið var heilt eyðsýnt, sluppu argjamenn at halda á heilt fram til dystarenda.
Helst vóru vit vitni til ringasta dystin í ár. Vindurin órógvaði heilt nógv og serliga í seinna hálvleiki, tá vit høvdu vindin í ryggin, høvdu vit trupulelikar at fáa glið á.
Vit høvdu okkara møguleikar, men vit vóru ikki nóg neyvir í avgerandi løtunum. Christian, Rókur og Teit skutu, men inn vildi bólturin ikkit.
Gestirnir komu í onkra góða støðu, og eitt nú rann Sandri Færø seg í góða støðu, men úrslitið var helst ikki, sum hann ætlaði.
Vónin var, at undanvindurin í seinna hálvleiki skuldi hjálpa okkum til onkran góðan møguleika. Øssur varð skiftur inn fyri Ára.
Kanska blivu vit nakað meiri primitivir tað fyrstu løtuna eftir hetta, og fleiri høgir bóltar blivu sendir inn í brotsteigin.
Dagsins maður, Teit Jacobsen, rann seg í góða støðu og sendi eitt gott langskot móti málinum. Tíverri fyri okkum var Heðin Stenberg enn einaferð klárur og bjargaði væl.
Argjamenn royndu at lúra uppá snarálop, men einki hendi, og tí endaði grannauppgerðin, sum hon byrjaði.
Longu mikukvøldið kl. 18.00 herja vit á aftur, tá toftamenn koma á vitjan.
Koyr á, HB!!!!
HAGTØLINI
Effodeildin, 6. umfar sunnudagin 17. apíl 2015 kl. 15.00 í Gundadali
HB – AB 0-0
Liðið: Teitur M. Gestsson – Magnus Egilsson, Jóhan Troest Davidsen (liðsk.), Bartal Wardum , Jógvan Rói Davidsen, Pál Mohr Joensen (Tróndur Jensen 55), Fróði Benjaminsen, Christian R. Mouritsen (Adrian Justinussen 85), Rókur av Fløtum Jespersen, Teit Jacobsen og Ari Mohr Olsen (Øssur Dalbúð 46)
Óbrúktur eykaleikari: Niklas Thomsen og Jákup F. Hansen
Gult kort: Pál Mohr Joensen og Rókur av Fløtum Jespersen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Teit Jacobsen
Dómari: Dagfinn Forná
Hjálpardómarar: -
4. dómari: -
Myndir: Rakul Hansen


text:
Nú fer Tórshavnar kommuna undir at gera fleiri gøtur kring kommununa. Í fyrstu atløgu eru 1.000.000 krónur settar av til at gera fleiri lendisgøtur.
- Ætlanin er at binda kommununa betur saman við gøtum. Nú raðfesta vit í fyrstu atløgu 5 gøtur, og síðani er ætlanin at halda fram millum annað við Boðanesætlanini, har vit í framtíðini kunnu fara til gongu av Boðanesi og allan vegin fram við sjóvarmálanum og út á Argir, sigur Marin Katrina Frýdal, forkvinna í byggi- og býarskipanarnevndini.
Henda eina milliónin verður nýtt til at hampa og gera nýggja gøtu frá Sólarmagnshúsinum til Gerðisbreyt á Velbastað. Gøta verður eisini gjørd frá niðri á Bakka, eftir bakkanum og norður til Hundagjógv, sunnan fyri Mígandalsá. Gøtan við Penabø í Kirkjubø verður hampað. Fyrsta stig í Boðanesætlanini verður at gera gøtu frá Hvítasandi og til gomlu gøtuna til Hoyvíkar, fyrsta strekkið verður 490 metrar. Og so verður gøta umleið 185 metrar til longdar gjørd niðan fyri nýggja Sjúkrahúsið, millum Álaker og Sandagerð. Gøturnar verða gjørdar treytað av loyvum frá avvarðandi myndugleikum og eigarum.


text:
Klaksvíkar Sjúkrahús hevur fingið tveir nýggjar serlæknar. Tað eru pólendingarnir Boguslaw Koszmann, almenkirurgur, og Pawel Gacki, ortopædkirurgur. Báðir hava royndir frá sjúkrahúsum uttanlanda.
Júst í løtuni fer eitt ættarliðsskifti á Klaksvíkar Sjúkrahúsi. Medisinski yvirlæknin, Korosh, er farin úr starvi, og fyri stuttum fór Jákup Petersen, yvirlækni, frá fyri aldur.
- Eg eri fegin um, at tað er eydnast leiðsluni fyri Klaksvíkar Sjúkrahús at seta hesar báðar nýggju serlæknarnar í starv, sigur Jógvan Skorheim borgarstjóri á heimasíðuni hjá Klaksvíkar Kommunu.
- Boguslaw og Pawel eru báðir tveir fyrikomandi menn og tykjast ógvuliga engasjeraðir og hava spennandi ætlanir fyri sítt virksemi og harvið Klaksvíkar Sjúkrahús


text: Tvs. tað eina varð ‘bara’ nágreiniliga sama tíð sum heimsmetið, sum SwimInfo sendir út sum “world record alert”, men sum vit onnur nokk ikki ordiliga rokna sum nýtt met. Men Michael Phelps setti altso nýtt heimsmet í 200 blandað við tíðini 1:54.80, har heimsmetið hjá honum frá í fjør var 1:54.98. Og Aaron Piersol svam somu tíð sum verandi heimsmet hjá Ryan Lochte í 200 rygg, við tíðini 1:54.32. Lochte sjálvur svam 1:54.34, og tá skal havast í huga at hann (Lochte) eisini svam til OL í 200 blandað móti Phelps, við 1:55.22 sum er triðskjótasta tíð í søguni. Lesið her og her á SwimInfo.


text:
Áður prentað í Gratisavísini 5. feb 2010 Hevur tú pengar so kanst tú fá. Og við internetsambandi so fært tú enn meira. Í dag er tað heilt vanligt, at fyritøkur sum privatpersónar flyta sølumarknaðin hjá sær út á netið. Og hví ikki. Við sínum 1,7 mia brúkarum kring allan heimin kann sigast, at internetið er […]
Posts Tagged ‘kvinna.fo’
Shopping online7 mai, 2010
Kvinna hýsir mongum nøvnum6 apríl, 2010
“Tað heila leiðir tankarnar beint aftur í 50’ini, við yvirfladiskari perfektheit og undirvísing í servietfoldning, og hvussu man situr penast við krossaðum beinum.”


text:
Parkeringshús eru bráðneyðug
Tað vóru engasjerað fólk, sum møttu á borgarafundi á Reinsarínum. Evnið var parkeringsviðurskiftini í miðbýnum í Havn. Tey, sum búgva í miðbýnum, og tey, sum hava handil ella aðra vinnu har, gjørdu greitt, at parkeringsplássini eru ov fá. Tað er ikki meir, enn tey kunna hava bilin í nánd av sær.
Í eini roynd at bøta um trupulleikan hevur tekniska nevnd arbeitt við møguleikanum, at fólk, sum býr og arbeiðir í miðbýnum, fær eina skipan við parkeringskorti, sum móti gjaldi vissar teimum pláss í ávísan mun. Sum tað ljóðaði, er ætlanin at seta eina slíka skipan í verk í summar.
Spurningurin um at útvega fleiri parkeringspláss varð eisini nógv umrøddur. Eitt ella fleiri parkeringshús vórðu nevnd. Nú tjóðpallurin skjótt fer at síggja dagsins ljós á Skálatrøð, eigur Tórshavnar kommuna at skunda sær at fáa í lag eitt stórt parkeringshús har, áðrenn lendið, sum eftir verður, fer til onnur endamál.
Einasti mátin at fáa gott skil á parkeringini er at útvega fleiri parkeringspláss. Hetta er galdandi fyri gamla miðbýin so væl sum longur uppi í býnum, har fólk í støðum hava líka ilt við at koma til egin hús, sum niðri í býnum.
Parkeringshús nýtast ikki at vera skrímsl. Tað ber væl til at byggja tey við skili. Tað hevur Tróndur Patursson prógvað í Vejle, har eitt stórt parkeringshús eitur Tróndur eftir honum í virðing fyri hansara listprýðum í húsinum.
Jógvan Arge varaborgarstjóri úr Tjóðveldi


text:
Longu eftir flotta sigurin móti Luksemburg vóru vit, uttanfyri vøllin, seld. Flott og áræðið álopsspæl samansett við einum heilt einastandandi stríðsvilja og evni til ikki at geva upp.
Eins og ímóti Montenegro, máttu vit djútp í stríðsposan. Gestirnir komu framum tá Melika Pekal, efitr eitt gott fríspark, koma at standa púra leys og kundi bara beina bóltin í málið.
Vit settu knyklar í brýr og smoygdu upp ermar, og smátt um smátt komu vit við aftur. Rannvá Andreasen javnaði, beint eftir hálva tíman, við sera snildisligum skotið ímóti handaru stong.
Kanska blivu gestirnir tiknir eitt sindur á bóli av okkara stíðsvilja og kontanta spælistíli. Ein tílík støða endaði við máli til okkum.
Turkar vildu helst hava steðg í dystin tí ein teirra var dottin, men dómarin vildi ikki finna seg í tílíkum, men loyvdi okkum at spæla víðari.
Endin er at bóltin kemur fram til Milju R. Simonsen. Hon ger ikki mætari enn at sleppa sær framvið málverjanum og trillar bóltin í tóma málið.
Løtu seinni átti Rannvá Andreasen at punktera dystin, tá vit fingu brotsspark. Tíverri fór skotið yvir málið og vit máttu sita á pínubonkinum eina langa løtu afturat.
Men, gestirnir megnaðu ikki at gera nakað við okkara jarn kvinnur, og loksins endaði hesin spennandi dysturin við 2-1 sigri til okkum og víðari ferð í HM-undankappingini.
Orð kunnu ikki greiða frá gleðini og stoltleikanum av hesum flott og frálíka avrikið, og vit kunnu bara bukka, takka fyri gott undirhald og hjartaliga til lukku við einastandandi bragdinum.
Koyr á, Føroyar !!!!
HAGTØLINI
HM undankapping: týsdagin 11. apríl 2017 kl. 13.00 á Tórsvølli
Føroyar – Turkaland 2-1 (1-1)
0-1 Melike Pekal 17’
1-1 Rannvá Andeasen 36’
2-1 Milja R. Simonsen 64’
Liðið: Anna Hansen – Birita Nielsen, Birna T. Johannsen, Lív F. Arge, Heidi Sevdal, Ásla Johannesen (Milja R. Simonsen 60), Eyðvør Klakstein (Sarita Maria Mittfoss 90), Rannvá Andreasen (liðsk.) (Elisabeth Vang 76), Olga Kristina Hansen, Maria Thomsen og Ansy Sevdal
Óbrúktir eykaleikarar: Monika Biskopstøð – Súsanna Maria Hansen, Sigrun Kristiansen og Kristina Akursmørk
Gult kort: Heidi Sevdal og Ansy Sevdal
Venjari: Pætur S. Clementsen
Hjálparvenjari: John Petersen
Dómari: Ester Urban (SVK)
Hjálpardómarar: Katalin Török (UNG) og Ivana Lesková (SVK)
4. dómari: Petra Chudá (SVK)


text:
Kúhegri og missión
17.06.2017 - 08:56 - Kelda: kmf.fo
Í 1941 vilstist ein flokkur av kúhegrum úr Afrika til Suðuramerika – helst orsaka av ódnarveðri. Teir tóku at nørast í Suðuramerika, og stovnurin vaks so smátt. Nú eigur kúhegri bæði í Norður- og Suðuramerika, og teir trívast væl. Í okt. 2008 var ein kúhegri at síggja á Viðareiði. Hann helt til hjá seyðinum, tí hann ikki fann nakra kúgv – tær ganga allar inni. Hesin kúhegrin kann vera komin úr Norðuramerika, tí hann kom higar stutt eftir nógvan vind av vestri. So kanska er tað orsaka av einum vilstum flokki av kúhegrum í 1941, at hesin endaði í Føroyum?
Um eg var kúhegri og bleiv tikin av vindinum úr Afrika til Amerika, so hevði eg hildið, at tað var í so nógv av tí góða. Men hetta gjørdist ein møguleiki hjá stovninum at festa búgv í einum nýggjum heimsparti og sostatt tryggja, at stovnurin yvirlivir og mennist. Á sama hátt mugu vit síggja missión - tað at boða Guds orð. Uppgávurnar kunnu síggja ógjørligar út. Gud kann kalla okkum til at fara út við gleðiboðskapinum til støð og lond, sum vit ongantíð sjálv høvdu funnið uppá at farið til. Men Jesus hevur kallað okkum at fara til heimsins enda við evangeliinum. Líka sum kúhegrin hevur spjatt seg víða um, so eiga vit at spjaða Guds orð – orðið um, at Jesus hevur tikið okkara synd á seg – út um allan heimin. Tí hetta er heimsins besti boðskapur. Og hann er fyri alt fólkið, sum eingilin segði við hyrðarnar á markini við Betlehem.
Hvat tit hoyrt tað! Andrew Jackson Whittaker, Junior vann 314.9 millionir dollarar í lotto í West Virginina! Ella hava tit kanska slet ikki hoyrt um tað? Flestu góðu tíðindir vit hoyra, eru ikki fyri øll. Fyri meg ger tað ikki nakran mun, um Andrew Jackson Whittaker vann hasar 314,9 milliónirnar. Eg fái ikki gleði av tí. Tí eru tað ikki góð tíðindir fyri meg. Á hendan hátt eru flestu góðu tíðindir bert til fá fólk. Ja, eg giti, at tað kann vera nóg ringt, at finna nakað, sum vit hyggjarar øll halda vera góð og týdningarmikil tíðindir.
Eingilin sigur við hirðarnar, at hann kunngerð eini gleðiboð, sum eru fyri alt fólkið. Evangeliið er góð tíðindir fyri øll fólk til eina og hvørja tíð. Tað er sostatt eisini góð tíðindir til júst tín. Hesi tíðindini eru, at okkum er ein frelsari føddur - hann hevur tikið okkara synd á seg, so vit tá vit trúgva á hann kunnu koma frelst heim í Himmalin, tá lívið her á fold er at enda.
Hendan boðskap mugu vit bera víðari til okkara familju, vinir, landsmenn, ja til øll fólkasløg. Og hóast uppgávan kann tykjast ógjørlig, so lovar Jesus sjálvur at vera hjá okkum:
»Mær er fingið alt valdið í himli og á jørð. Farið tí og gerið øll fólkasløgini til lærusveinar mínar, við tað at tit doypa tey til navns faðirsins og sonarins og hins heilaga anda, og við tað at tit læra tey at halda alt tað, ið eg havi boðið tykkum. Og sí, eg eri við tykkum allar dagar alt til veraldar enda. Matt. 28,18.20.
Silas Olofson


text:
- Nýggja Bygningskunngerðin krevur millum annað eitt nógv tættari samskifti enn higartil millum byggiharra og kommununa, serliga undir projekteringini, men eisini í byggitíðini, og hetta fer at síggjast aftur á góðskuni á húsunum.
Tað sigur Marius Müller, leiðari á byggi- og umhvørvisdeildini hjá Tórshavnar kommunu.
Hann var við í arbeiðsbólkinum, ið gjørdi nýggju Bygningskunngerðina.
Umframt at kommunurnar skulu tryggja eina fullfíggjaða málsviðgerð, skulu tær eisini hava eftirlit við, at reglurnar verða hildnar.
Fakfólk inn í myndina
- Nú ber ikki longur til at byggja eftir egnum høvdi. Tekningar og útrokningar skulu gerast av fakfólki – arkitektum, byggifrøðingum, verkfrøðingum ella øðrum, sum kommunan kann góðtaka. Samstundis skulu forfundir og ávegis fundir millum partarnar greiða møguligar ivaspurningar undir byggingini.
- Endamálið er at tryggja, at byggireglurnar verða hildnar, og harvið forða fyri tilvildarligari bygging, leggur Marius Müller dent á.
- Hetta fer helst at bera í sær, at byggikostnaðurin verður eitt sindur hægri, men afturfyri fáa vit nógv betri hús í framtíðini, leggur hann sannførdur aftrat.
Lesið meira í temablaðnum, Byggivinna, sum er í blaðnum hetta vikuskiftið


text:
Aftur í ár skipar Filmsfelagið fyri Filmsdøgum í Felag við sýningum hvønn dag restina av vikuni. Filmsdagarnir byrjað mikudagin við mest umrødda svenska filminum í ár, KEMPAN (Jätten, Johannes Nyholm 2016).
Hinir filmarnir á skránni eru amerikanski CITY OF GHOSTS (Matthew Heineman 2017), bretski TULIPANFEPUR (Tulip Fever, Justin Chadwick 2017), finski LJÓS Í MYRKRI (Toivon tuolla puolen, Aki Kaurismäki 2017) og hin eysturríkski filmurin STEFAN ZWEIG: FARVÆL EVROPA (Vor der Morgenröte - Stefan Zweig in Amerika, Maria Schrader 2016).
Nýggjur partur av skránni er Eldrabio, sum varpar ljós á viðurskifti hjá eldri og ættarliðsspurningar. Filmarnir eru hin nýsælandski PATRIARKURIN (Mahana, Lee Tamahori 2016), japanski EFTIR ILLVEÐRIÐ (Umi yori mo mada fukaku, Hirokazu Koreeda 2016) og nýggi filmurin hjá danska Erik Clausen, ALDRIG MERE I MORGEN (2017). Harumframt verður Barnabio við filmunum THE LEGO NINJAGO MOVIE (2017) og BILAR 3 (2017).
Fert tú í biograf við Filmsfelagnum hesa vikuna, fært tú triðingsavsláttur, um tú keypir atgongumerki við skivuna í biografinum til allar filmarnar. Tá er prísurin 60 krónur fyri hvønn filmin. Vanligi prísurin er 90 krónur. Tá fært tú eisini eina hugvekjandi innleiðing frá Gudmundi Helmsdal, Brynhild Thomsen, Vónbjørt Vang, Henny á Líknargøtu ella Knúti Olsen. Umframt at fáa atgongumerki til góðan aktuellan film, sum bara verður vístur eina ferð, ert tú eisini við í kappingini um at vinna eina ferð fyri tvey í bili til Danmarkar næsta ár við Norrönu.
Skráin kann síggjast her


text:
Heldur tú, at matsvørur í Føroyum eru vorðnar dýrari seinastu tíðina, so er hetta ikki heilt rætt. Samanumtikið hevur prísvøksturin frá 2008 til 2014 verið áleið fimm prosent. Fara vit aftur til árini 2005 til 2008 var harafturímóti ein stór príshækking, men síðani hevur prísvøksturin ikki so stórur.
Kappingarráðið kannaði prísirnar í sambandi við at P/f Poul Hansen søkti um at yvirtaka Sp/f Torgið í Vági.
Prísurin á mati og drekka, sum er ein vørubolkur í skránni hjá Hagstovuni, hevur sum heild fylgt brúkaraprístalinum síðani 2005, tó at munurin seinastu fýra árini er vorðin eitt sindur størri. Hetta samstavar við gongdina í eitt nú Danmark, sigur Kappingarráðið.
Eitt samlað yvirlit fyri prísirnar í 2015 er ikki við í kanningini hjá Kappingarráðnum.


text:
Friður og lukka
Tá ið vit hava trupulleikar at stríðast við, er tað ikki lætt at fáa frið í sinnið og kenna lukku. Men Bíblian hevur hjálpt óteljandi fólkum at klára trýstið í gerandisdegnum, at linna likamliga og sálarliga pínu og at finna meiningina við lívinum. Bíblian kann eisini hjálpa tær.
Bíblian broytir lív
Sambandið við onnur
Útgávur
Tín familja kann verða lukkulig
Tú kanst fáa eitt gott hjúnalag og eina lukkuliga familju við at fylgja bíbilskum meginreglum.
Kanna Bíbliuna saman við Jehova vitnum
Hví kanna Bíbliuna?
Bíblian gevur milliónum av menniskjum kring allan heimin svar upp á lívsins stóru spurningar. Kundi tú hugsað tær at verið ein av teimum?
Hvussu gongur eitt bíbliuskeið fyri seg?
Jehova vitni eru kend um allan heimin fyri at bjóða ókeypis bíbliuskeið. Hygg, hvussu tað gongur fyri seg.
Fá eitt bíbliuskeið
Fá eitt ókeypis bíbliuskeið. Tú velur sjálvur tíð og stað.


text:
Maskinsmiðir til MEST á Skála
Vegna økt virksemi verður søkt eftir maskinsmiðum til MEST á Skála. Talan er um alt vanligt smiðjuarbeiði.
Arbeiðsuppgávur
Arbeiði fevnir í høvuðsheitum um stálumvælingar og maskinarbeiði umborð á skipum og á virkjum.
Førleikar
Viðkomandi útbúgving og royndir innan arbeiðsøkið.
Starvið, løn og setanartreytir
Løn og setanartreytir eru í samráð við MEST.
Størvini verða sett skjótast gjørligt.
Meira at vita
Ynskir tú fleiri upplýsingar ert tú vælkomin at seta teg í samband við Johan Hentze , rakstrarleiðara á tlf. 791134.
Umsókn
Umsókn við prógvum, CV og møguligum ummælum, skal vera okkum í hendi í seinasta lagi sunnudagin 22. mai 2016 og sendast við telduposti til: johan.hentze@mest.fo
MEST samtakið fevnir um skipasmiðjurnar á Skála og í Tórshavn, framleiðsluverksmiðjuna í Runavík og dóttirfelagið PAMOffshore Service, sum hevur starvsfólkí oljuvinnuni, serliga í Norra. Felagið ræður yvir nýmótans verkstøðum, stórari goymslu við sølu og framkomnari tekni- og verkfrøðingastovu. Um 300 starvsfólk eru í starvi í MEST samtakinum, og kundar okkara eru bæði føroyskir og útlendskir. Sostatt er MEST eitt av størstu framleiðslufeløgunum í landinum.